text: 5 Ma mento dwom mma me dɔfo, me dɔfo bobeturo ho dwom.+ Ná me dɔfo wɔ bobeturo wɔ koko so, asase pa bi so.2 Ɔfɛtɛw asase no yiyii so abo, na oduaa bobe pa wɔ so too aban wɔ turo no mfinimfini.+ Otuu nsã-kyi-amoa mpo wɔ hɔ.+ Na ɔtwɛn sɛ ɛbɛsow aba pa,+ nanso ɛsow bobefõ.+3 “Afei Yerusalemfo, Yuda mmarima, mesrɛ mo mummu me ne me bobeturo ntam atɛn.+4 Dɛn na ɛsɛ sɛ meyɛ ma me bobeturo no a menyɛe?+ Dɛn nti na m’ani da so sɛ ɛbɛsow aba pa na asow aba fõ yi?5 Afei momma menkyerɛ mo nea merebɛyɛ me bobeturo no: Metutu ɛho ban+ na wɔahyew no.+ Na mebubu n’abo fasu no na wɔatiatia so.+6 Mɛma asɛe.+ Wɔrenyiyi ho na wɔrennɔw ase.+ Nsɔe ne nkyɛkyerɛ bɛfa afuw no.+ Na mɛhyɛ omununkum sɛ ɔnntɔ osu nngu so.+7 Asafo Yehowa bobeturo+ ne Israel fie, na n’afuw a n’ani kũ ho+ ne Yuda mmarima. Ɔhwɛɛ atemmu kwan,+ nanso mmarato na ohui; ɔhwehwɛɛ adetrenee, nanso osu ne nteɛteɛm na ɔtee.”+8 Munnue, mo a mugye afie paa afie so,+ mo a muhwim asase ka asase ho kosi sɛ ɔkwan biara nna hɔ bio,+ na mo nkutoo motena asase no so!9 Asafo Yehowa aka ntam agu m’asom sɛ afie akɛse fɛfɛ pii bɛsɛe, na obiara rentena mu.+10 Bobeturo ahama du+ bɛma mo bobesa bat susuhina biako pɛ,+ na mudua aduaba homar susude biako a, mubenya efa susude biako pɛ.+11 Wonnue, wɔn a wɔsɔre anɔpahema kodi mmosã akyi,+ wɔn a wɔtena nsã ase ma ade sa tumm kosi sɛ wɔbɛbow ayɛ titãã!+12 Sanku ne sankuten, mpintin ne atɛntɛbɛn ne nsã wɔ wɔn apontow ase;+ nanso Yehowa nneyɛe de, wɔnhaw wɔn ho wɔ ho, ne nsa ano adwuma nso, wonhui.+13 Enti me man bɛkɔ nkoasom mu, nimdeɛ a wonni nti;+ na ɔkɔm bɛdosaw wɔn+ anuonyamfo na osukɔm+ ade wɔn nnipadɔm no.14 Enti Adamoa* ama ne kra yam abae na wabue n’anom hahraa.+ Na kurow no mu anuonyamfo, emu nnipadɔm, emu dede, ne wɔn a wɔredi ahurusi nyinaa besian akɔ hɔ.+15 Na wɔbɛbrɛ ɔdesani ase, ɔbarima bɛba fam, nnipa a wɔma wɔn ani tra wɔn ntɔn no bɛba fam.+16 Na asafo Yehowa bɛma ne ho so wɔ atemmu mu;+ nokware Nyankopɔn, Ɔkronkronni no,+ bɛtew ne ho wɔ trenee mu.+17 Na nguammaa bedidi te sɛ nea wɔwɔ wɔn adidibea; na mmoa a wɔadɔ srade amamfõ so na ahɔho bedidi.+18 Wɔn a wɔde nkontompo hama twe amumɔyɛ na wɔde ntampehama twe bɔne te sɛ teaseɛnam no nnue;+19 wɔn a wɔka sɛ: “Ɔmma ne ho nyɛ hare, ɛmmra ntɛm mma yɛnhwɛ; Israel Kronkronni no agyinatu mmra ntɛm mma yenhu” no nnue!+20 Wɔn a wɔka sɛ papa yɛ bɔne na bɔne yɛ papa no nnue;+ wɔde sum yɛ hann na wɔde hann yɛ sum, wɔka sɛ nwenenwene yɛ fremfrem na fremfrem yɛ nwenenwene!+21 Wɔn a wɔyɛ anyansafo wɔ wɔn ankasa ani so, na wobu wɔn ho nhumufo no nnue!+22 Wɔn a wɔyɛ asanom mu abirɛmpɔn ne nsafra mu akatakyi no nnue.+23 Wɔn a wogye adanmude bu ɔbɔnefo bem+ na wogye ɔtreneeni bemdi fi ne nsam no nnue!+24 Na sɛnea ogya di buronan+ na ogyaframa mene sare a awo no, saa ara na wɔn ntini bɛporɔw abɔn+ na wɔn nhwiren ahuw akɔ sɛ mfutuma, efisɛ wɔapo asafo Yehowa mmara,+ na wɔmfa Israel Kronkronni no asɛm nyɛ hwee.+25 Enti Yehowa bo afuw ne man denneennen, na ɔbɛteɛ ne nsa wɔ wɔn so akunkum wɔn.+ Na mmepɔw bɛwosow+ na wɔn afunu besum mmɔnten so sɛ sumina.+Nea akɔ so nyinaa nti ɔntwee n’abufuw nsanee, na wateɛ ne nsa mu ara.26 Wama ahyɛnsode bi so akyerɛ ɔman kɛse bi wɔ akyirikyiri,+ wabɔ hwirema afrɛ no afi asase ano nohoa,+ na ɔde mmirika bɛba ntɛm.+27 Wɔn mu biara mmrɛe na onhintiwee. Na obiara nni hɔ a n’ani pam so anaa wada. Abɔso a ɛbɔ wɔn asen rensan, na wɔn mpaboa mu hama rentew.28 Wɔn agyan ano yɛ nnam, na wɔn tadua mu akuntun.+ Wɔn apɔnkɔ nan te sɛ twɛrebo,+ na wɔn nteaseɛnam nan te sɛ ahum.+29 Wɔn mmobom te sɛ gyata, na wɔbom te sɛ gyatanini.+ Wɔpa so kyere aboa kɔ, na obiara nni hɔ a obegye no.+30 Saa da no, wɔbɛworo agu no so te sɛ po a ɛreworo.+ Nnipa bɛhwɛ asase no so, na wobehu esum kabii wɔ hɔ.+ Na osu bɛtɔ ama hann mpo adan sum.


c: text/html

text:
Honhom Kronkron no akyɛde
1Me nuanom, merebɛkyerɛ mo nsɛm a ɛfa Honhom Kronkron no akyɛde no mu. Anuanom, mepɛ sɛ muhu nokware no. 2 Munim sɛ bere a na moyɛ abosonsomfo no na ahoni a awuwu na edi mo so de mo kɔ bɔne mu. 3 Nea ɛsɛ sɛ mote ase ne sɛ, obiara a Onyankopɔn Honhom nkyerɛ no kwan no ka se, “Nnome nka Yesu!” Na wɔn mu biara ntumi nsi no pi sɛ, “Yesu yɛ Awurade,” gye sɛ Honhom Kronkron no kyerɛ no kwan.
4 Ɛwom sɛ Honhom Kronkron no ara na ɛkyɛ akyɛde no, nanso saa akyɛde no gu ahorow. 5 Akwan horow bebree wɔ hɔ a wɔfa so som nanso Awurade koro no ara na wɔsom no. 6 Tumi ahorow bebree wɔ hɔ a wɔnam so som nanso Onyankopɔbn koro no ara na ɔma obiara tumi ma wɔde som. 7 Honhom Kronkron no nam yɛn mmaako mmaako so da ne ho adi ɔkwan bi so ma ɛboa yɛn nyinaa.
8 Honhom Kronkron no ma obi nyansa na Honhom Kronkron no ara nso ama obi osuahu. 9 Saa Honhom Kronkron no ara ma obi gyidi na ɛma obi nso tumi a ɔde sa nyarewa. 10 Honhom Kronkron no ma obi tumi ma ɔyɛ anwonwade; obi nso, ɛma otumi ka Onyankopɔn asɛm; na ɔfoforo nso ɛma no tumi ma otumi kyerɛ nsonoe a ɛda akyɛde a efi Honhom Kronkron no ne nea emfi Honhom Kronkron no mu. Honhom Kronkron no ma obi tumi ma ɔka kasa foforo na ɛma ɔfoforo nso tumi ma ɔkyerɛ kasa foforo no ase. 11 Ɛyɛ Honhom Kronkron koro no ara na ɛyɛ eyinom nyinaa; akyɛde horow a ɔpɛ sɛ ɔde ma obiara no, ɔde ma no.
Nipadua koro
12 Kristo te sɛ onipadua baako a ɛwɔ akwaa bebree; ɛwom sɛ ɛwɔ akwaa bebree nanso ɛyɛ nipadua koro no ara. 13 Wɔnam saa kwan koro no ara so abɔ yɛn Yudafo ne Amanamanmufo ne nkoa ne yɛn a yɛde yɛn ho no asu. Wɔnam Honhom Kronkron koro no so abɔ yɛn asu ahyɛ saa onipa koro no ara mu. Na wɔde saa Honhom Kronkron no ama yɛn sɛ yɛnnom.
14 Onipadua no ankasa nyɛ akwaa baako; ɛyɛ akwaa bebree. 15 Sɛ nan ka se, “Esiane sɛ menyɛ nsa nti, menka nipadua no ho” a, ɛnkyerɛ sɛ ɔnyɛ nipadua no fa bi. 16 Na sɛ aso ka se, “Esiane sɛ menyɛ aniwa nti, menka nipadua no ho” a, ɛnkyerɛ sɛ ɔnyɛ nipadua no fa bi. 17 Na sɛ nipadua no nyinaa yɛ aniwa a, anka ɛbɛyɛ dɛn ate asɛm? Na sɛ ɛyɛ aso a anka ɛbɛyɛ dɛn ahu ade?
18 Sɛnea Onyankopɔn pɛ no no na ɔde akwaa biara sii. 19 Sɛ nipadua no nyinaa yɛ akwaa koro a, anka nipadua no bɛyɛ dɛn? 20 Sɛnea ɛte no, akwaa gu ahorow nanso nipadua no yɛ baako pɛ.
21 Eyi nti, aniwa ntumi nka nkyerɛ nsa se, “Wo ho nhia me!” Saa ara na eti rentumi nka nkyerɛ nan se, “Wo ho nhia me!”
22 Saa ara na yɛrentumi nyɛ biribiara a akwaa a ɛyɛ mmerɛw no nka ho mma ɛnyɛ ye. 23 Akwaa a yesusuw sɛ ɛho nhia pii no mmom na yɛhwɛ no yiye na nea ɛnyɛ fɛ wɔ nipadua ho no nso yɛhwɛ no yiye pa ara. 24 Na akwaa a ɛsom bo no, saa ɔhwɛ no ho nhia no. Onyankopɔn ankasa nam kwan bi so akeka nipadua no asisi anim de ahyɛ akwaa a ɛnna adi kɛse no anuonyam. 25 Enti nkyekyɛmu biara nni nipadua no mu. Akwaa no nyinaa keka wɔn ho wɔn ho bom. 26 Sɛ akwaa baako ho ka a, akwaa a aka no nyinaa ho ka bi. Na sɛ wɔkamfo akwaa no bi a, anigye ka akwaa a aka no nyinaa.
27 Enti mo nyinaa moyɛ Kristo nipadua. Na mo mu biara yɛ n’akwaa. 28 Onyankopɔn ahyehyɛ biribira pɛpɛɛpɛ wɔ asafo no mu: Nea edi kan, asomafo; nea ɛto so abien,adiyifo; nea ɛto so abiɛsa, akyerɛkyerɛfo; afei wɔn a wɔyɛ anwonwade ɛnna wɔn a wɔama wɔn tumi de sa yare anaa wɔboa afoforo anaa wɔkyerɛ wɔn kwan anaa wɔka kasa foforo. 29 Wɔn nyinaa nyɛ asomafo anaa adiyifo anaa akyerɛkyerɛfo. Ɛnyɛ wɔn nyinaa na wɔwɔ tumi a wɔde yɛ anwonwade 30 anaa wɔsa nyarewa, anaa wɔka kasa foforo anaa wɔkyerɛ nea wɔka no ase. 31 Monhwehwɛ akyɛde akɛse akyi kwan. Mɛkyerɛ mo kwan foforo aka eyinom ho.

robotstxt: allowed

filter: keep


text:
Amanehunu wɔ hɔ
1Kae saa asɛm yi. Nna a edi akyiri no mu mmere no mu bɛyɛ den. 2 Nnipa bi bɛyɛ pɛsɛmenkominya, aniberefo, ahohiahiafo ne ahantanfo; wɔbɛyɛ abususɛmkafo, asoɔdenfo wɔ wɔn awofo so; wɔbɛyɛ bonniayɛ na wɔrempɛ nyamesom nso; 3 wɔbɛyɛ atirimmɔdenfo, wɔrenhu mmɔbɔ, wɔbɛyɛ nnipa dinsɛefo basabasa ne abufuwpɛfo, wɔbɛtan wɔn afɛfo a wɔyɛ nnipa pa no, 4 wɔbɛyɛ afatwafo, aniɔdenfo, wɔn a wɔhoran; wɔbɛpɛ anikade sen sɛ wɔdɔ Onyankopɔn. 5 Wɔbɛyɛ aniani asomfo a wɔbɛpo tumi a ɛwɔ ɔsom no mu no. Twe wo ho fi saa nnipa no ho.
6 Wɔn mu bi kɔ afi mu kɔhyɛ mmea a wɔn bɔne ama wodi fɔ na akɔnnɔ ahorow bebree hyɛ wɔn so no so; 7 saa mmea no yɛ nnipa a wɔpɛ sɛ wosua biribi nanso wonhu nokware no akyi kwan. 8 Sɛnea Yane ne Yambre ne Mose dii asi no saa ara nso na saa nnipa yi ne nokware di asi, nnipa a wɔn adwene asɛe na wɔnka hwee wɔ gyidi mu.
9 Wonnya nkɔso biara efisɛ, obiara behu nkwasea a wɔyɛ te sɛ Yane ne Yambre ara pɛ.
10 Na wo de, woadi me nkyerɛkyerɛ, me suban ne me botae so. Woahu gyidi a mewɔ ne me boasetɔ, me dɔ, 11 taa a wɔtaa me ne m’amanehunu nyinaa. Wunim nsɛm a ɛtotoo me wɔ Antiokia, Ikoniom ne Listra, ne ɔtaa dennen a mitumi gyinaa ano no. Nanso Awurade yii me fii ne nyinaa mu. 12 Wɔn a wɔpɛ sɛ wɔne Kristo Yesu bom wɔ wɔn abrabɔ mu no, wɔbɛtaa wɔn; 13 nanso nnipa bɔne bɛkɔ so asɛe daa na wɔadaadaa afoforo ne wɔn ankasa wɔn ho.
14 Nanso, wo de, kɔ so tena ase nokware mu sɛnea wɔkyerɛ wo no, na gye di yiye. Wunim wɔn a na w’akyerɛkyerɛfo no yɛ, 15 na wokae nso sɛ, efi wo mmofraase, woahu Kyerɛwsɛm no a etumi ma wo nyansa a, ɛnam gyidi a wowɔ wɔ Kristo Yesu mu no, kyerɛ wo nkwagye kwan no. 16 Kyerɛwsɛm nyinaa fi Onyankopɔn adwenemhyɛ so na eye ma nokwarekyerɛ, bɔne ho animka, mfomso soteɛ, na ɛkyerɛ asetena pa ho akwan 17 sɛnea ɛbɛyɛ a, obi a ɔsom Onyankopɔn bɛyɛ pɛ na watumi adi dwuma pa.


text:
Ahoni ho kɔkɔbɔ
1Anuanom, mepɛ sɛ metwe mo adwene ba nsɛm a ɛtoo yɛn nenanom a wodii Mose akyi no so. Omununkum bɔɔ wɔn nyinaa ho ban maa wɔn nyinaa faa Po Kɔkɔɔ no mu asomdwoe mu. 2 Omununkum no ne po no mu, wɔbɔɔ wɔn nyinaa asu sɛ Mose akyidifo.
3 Wɔn nyinaa dii honhom mu abodoo 4 na wɔnom honhom mu bobesa. Wɔnom honhom botan a na ɔne wɔn nam no mu nsu; na saa ɔbotan no yɛ Kristo no ankasa. 5 Eyinom nyinaa akyi no, na Onyankopɔn ani nsɔ wɔn mu pii, enti na wɔn amu guguu basaa wɔ sare no so hɔ no.
6 Mprempren, eyinom nyinaa yɛ nhwɛso ma yɛn na ɛbɔ yɛn kɔkɔ nso sɛ, ɛnsɛ sɛ yɛpɛ bɔne sɛnea wɔyɛe no, 7 ɛnna ɛnsɛ sɛ yɛsom ahoni sɛnea wɔn mu bi yɛe no. Sɛnea Kyerɛwsɛm no ka se, “Nnipa no tenaa ase, didi, nomee na wɔsɔre sawee.”
8 Ɛnsɛ sɛ yɛbɔ aguaman sɛnea wɔn mu bi yɛe no na da koro wɔn mu ɔpeduonu abiɛsa wuwui no. 9 Ɛnsɛ sɛ yɛsɔ Awurade hwɛ sɛnea wɔn mu bi yɛe no maa awɔ kekaa wɔn kunkum wɔn no. 10 Ɛnsɛ sɛ munwiinwii sɛnea wɔn mu bi yɛe maa ɔsɛe bɔfo sɛee wɔn no.
11 Eyinom nyinaa baa wɔn so de yɛɛ nhwɛso maa afoforo. Na wɔkyerɛw guu hɔ sɛ kɔkɔbɔ maa yɛn. Efisɛ, yɛte hɔ sɛ ɛrenkyɛ na bere no aba awiei.
12 Obiara a odwen sɛ ogyina hɔ no, ɔnhwɛ yiye na wanhwe ase. 13 Sɔhwɛ biara a aba w’akwan mu no, yɛ nea ɛba nnipa akwan mu. Esiane sɛ Onyankopɔn di ne bɔhyɛ so nti, ɔremma ho kwan mma sɔhwɛ a ɛboro w’ahoɔden so nto wo. Sɛ sɔhwɛ ba wo so a, ɔbɛma wo ahoɔden ama woatumi agyina ano, na woanya ho nyansa nso.
14 Enti me nnamfo pa, montwe mo ho mfi ahonisom ho.
Morentumi nhwɛ afanu no
15 Mekasa kyerɛ mo sɛ anyansafo. Asɛm a meka no mummua mfa. 16 Sɛ yɛrenom kuruwa no ano na yebisa Awurade nkyɛn nhyira a, Kristo mogya nhyira no renka wɔn a wɔnom kuruwa no ano nyinaa bi anaa? Abodoo a yebubu mu no nso, sɛ yedi a, ɛnyɛ Kristo nipadua na yɛkyekyɛ di? 17 Esiane sɛ abodoo no yɛ baako na yɛn a yedi no dɔɔso wɔ honam koro mu nti, yɛn nyinaa yɛ nnipa baako. 18 Monhwɛ Helafo: Wɔn a wodi afɔrebɔde no di afɔrebɔde a wɔde abɔ Onyankopɔn afɔre no?
19 Mibisa se, afɔrebɔde a wɔde ama ohoni no yɛ biribi anaa ohoni no na ɔyɛ biribi? 20 Dabi, asɛm a mereka ne sɛ, nea wɔde abɔ afɔre wɔ ɔbosonsomni afɔremuka so no, wɔde ama ahohommɔne na ɛnyɛ Onyankopɔn. Mɛmpɛ sɛ mode mo ho bɛhyɛnhyɛn ahohommɔne. 21 Morentumi nnom Awurade kuruwa ano na monsan nnom ahohommɔne kuruwa ano. Saa ara na morentumi nnidi wɔ Awurade pon so na monsan nnidi wɔ ahohommɔne pon nso so.
22 Anaa mopɛ sɛ yɛma Awurade twe ninkunu? Yegye di sɛ yɛyɛ den sen no anaa?
23 Wɔka se, “Wɔama yɛn ho kwan sɛ yɛnyɛ biribiara a yɛpɛ.” Nanso ɛnyɛ biribiara na eye. “Wɔama yɛn ho kwan sɛ yɛnyɛ biribiara.” Nanso ɛnyɛ biribiara na etumi boa yɛn. 24 Ɛnsɛ sɛ obiara pɛ ne nko ne yiyedi na mmom ɛsɛ sɛ ɔhwehwɛ afoforo nso yiyedi.
25 Adwenemdahɔ nti mutumi tɔ biribiara a wɔtɔn wɔ gua so di a mummisa ho asɛm biara. 26 Efisɛ, Kyerɛwsɛm no ka se, “Asase ne nneɛma a ɛwɔ so nyinaa yɛ Awurade de.”
27 Obi a ɔnyɛ gyidini frɛ wo adidi na woyɛ w’adwene sɛ wobɛkɔ a, adwenemdahɔ nti, aduan a ɔde bɛma wo biara di a wummisa ho asɛm biara. 28 Nanso sɛ obi ka kyerɛ wo se, “Wɔde saa aduan yi maa ahoni” a, esiane nea ɔbɔɔ wo saa amanneɛ ne adwenemdahɔ nti, nni saa aduan no. 29 Ɛno nyɛ w’adwene na ɛyɛ onipa a ɔbɔɔ wo saa amanneɛ no adwene. Obi bebisa se, “Adɛn nti na obi adwene siw m’ahofadi ho kwan? 30 Sɛ meda Awurade ase wɔ m’aduan ho a, adɛn nti na aduan a mada ho ase no obi ka ho asɛm?”
31 Biribiara a mobɛyɛ no, sɛ moredidi o, sɛ monom o, monyɛ mfa nhyɛ Onyankopɔn anuonyam. 32 Monnyɛ biribiara mmfa nnhaw Yudafo anaa Amanamanmufo anaa Onyankopɔn asafo. 33 Monyɛ sɛnea meyɛ no. Mema obiara ani gye nea meyɛ ho a minnwen mankasa me yiyedi ho na mmom, midwen yɛn nyinaa yiyedi ho sɛnea ɛbɛyɛ a wobegye wɔn nkwa.


text:
“Ԑnyԑ ade ketewa bi nkyԑn awae titiriw a ԑbae Kristosom mu no ԑmaa ԑhwehwԑԑ sԑ wɔhyehyԑԑ Asɔre a ԑne Latter day Saints”– Asɔre no Abakɔsԑm,
po 1 kr.
Sԑnea LDS Kyerԑwnsԑm no kyerԑ no, Asomafo Yohane no (S$C7) ne Nefatefo abiԑsa (1 Nefi 28) anwu da. Enti, ԑbԑyԑԑ dԑn na Asԑmpa no nkԑntԑnso yerae fii asase so a ԑhwehwԑe sԑ wɔsan siesie no bio?
“…wɔ mmere no awiei no ebinom bԑtwe wɔnho afi gyidi no ho ….”
–1 Timoteo 4:1
Saa ebinom nkutoo na wɔbԑtwe wɔnho afi gyidi no ho a, ԑbԑyԑԑ dԑn na awae fekɔfekɔ baae? Yesu antumi ammɔ N’asɔre ho ban amfi Asaman pon no? Continue reading Enti na Enhia sԑ Wɔsan Siesie Asԑmpa no Bio? →
“Na seesei, Me Awurade meka akyerԑ mo pefee sԑ meremfa mo bɔne ho asōdi ntua mo ka:nti guan kɔ na kɔyԑ bɔne pii. Nanso, ɔkra a ɔyԑ bɔne de ne bɔne ahorow de ԑso asodi bԑba ne so, nea Awurade wo Nyankopɔn aka ni”-Amanne ne Apam (Doctrine and Covenant) Section 82:7
Woagyae adebɔneyԑ? Dԑn ne komam bɔne te sԑ ahoɔyaw, akɔnnɔ bɔne, ɔtan ne ahohoahoa? So wogye di sԑ worennyԑ bɔne ahorow yi bio?
“Ԑnam eyi so mobehu sԑ sᾱ onipa sakra fi ne bɔne ho a….Hyԑ no nsow sԑ ɔbԑka ne bɔne nyinaa ansa na woagyae”-Amanne ne Apam kr. 253.
Ɔkwan bԑn so na Mormon Nyankopɔn tumi hyԑ bɔne fafiri ho bɔ wɔ bere koro a Ɔde wo bɔne biara wobԑyԑ ho afobu tu wo ka no?
Continue reading So wɔde wo bɔnenyinaa afiri wo? →
“Ogyefo no atua yԑn bɔne so ka denam amanehunu a ohui wɔ Gethsemane ne ne nkwa a Ɔde too hɔ wɔ mmeamudua no so… Wɔ Gethsemane turo no yԑn bɔne mu duru maa Odii yaw ne akomatutu maa mogya guaree no….”Gospel Principles 1992, kratafa
Ԑhe na Yesu Soaa yԑn bɔne? Ԑyԑ Gethsemane turo anaasԑ ԑyԑ mmeamudua so?
“Hena na ɔno ankasa soaa yԑn bɔne wɔ n’ankasa honamduam wɔ dua no so…”1Petro 2:24
Mogya bԑn na aka yԑne Onyankopɔn abom asomdwoe mu? Ԑyԑ mogya ԑwɔ Turo no mu anaasԑ Mogya no a ehwie wɔ mmeamudua no so?
“Na ɔmaa asomdwoe baae denam Ne mogya a ohwiei wɔ mmeamudua so na ԑnam Ne so ama woaka nneԑma nyinaa ayԑ no biako asomdwoe mu ama Ne ho”-Kolosefo 1:20
So mmeamudua no yԑ anuonyamhyԑ ma wo anaasԑ abofono? Continue reading Ehe na Bɔne Mpatade no Kɔɔ So? →
Mormonsom – Ɛma Mormonfo Gyidi ne Nhwehwɛmu


text:
Wɔannye Yesu wɔ Nasaret
1Ankyɛ na Yesu ne n’asuafo no fii nea wɔwɔ hɔ kɔɔ ne kurom Nasaret. 2 Ɔkɔɔ hyiadan mu Homeda, fitii ase kyerɛkyerɛe, maa wɔn a wobetiee no no ho dwiriw wɔn wɔ ne nyansa ne n’anwonwade a ɔyɛ no ho, efisɛ, nea wonim ne sɛ, ɔte sɛ wɔn ara pɛ.
3 Wɔkae se, “Ɔnsen yɛn wɔ hwee mu. Ɛnyɛ Maria ba kapentani a ne nuanom ne Yakobo ne Yosef ne Simon no ni? Ɛnyɛ yɛne no ne ne nuammeanom na ɛte ha!” Anokwa, wɔn bo fuwii.
4 Yesu ka kyerɛɛ wɔn se, “Odiyifo wɔ anuonyam wɔ nea ɔwɔ biara, gye ne kurom ne ne fi ne n’abusuafo mu.” 5 Na esiane sɛ wɔannye no anni no nti, wantumi anyɛ anwonwade ahorow wɔ hɔ, gye ayarefo kakraa bi na ɔde ne nsa guu wɔn so saa wɔn yare.
6 Gye a wɔannye no anni no yɛɛ no nwonwa de, nanso ɔkɔɔ so kyinkyinii nkuraa a ɛwɔ mpɔtam hɔ no ase kyerɛkyerɛe.
Yesu soma asuafo dumien no
7 Yesu frɛɛ n’asuafo dumien no baa ne nkyɛn, na ɔsomaa wɔn baanu baanu, maa wɔn ahonhommɔne so tumi. 8 Ɔka kyerɛɛ wɔn se, wɔmmfa biribiara nnkita gye wɔn poma nko ara; wɔmmfa aduan anaa kotoku anaa sika. 9 Bio, wɔmmfa mpaboa foforo anaa atade foforo nnka nea ɛhyɛ wɔn no ho.
10 Afei, ɔka kyerɛɛ wɔn se, “Baabiara a mobɛkɔ no, montena ofi baako pɛ mu. Monnsesa mo atenae. 11 Na sɛ morefi kurow bi a wɔannye anaa wɔantie mo mu akɔ a, momporoporow mo nan ase tutuw mfa nni adanse.”
12 Asuafo no kɔ kɔkaa asɛm no kyerɛɛ obiara a wohyiaa no no sɛ ɔnsakra n’adwene, ntwe ne ho mfi ne bɔne ho. 13 Na wotutuu ahonhommɔne bebree, de ngo sraa ayarefo pii saa wɔn yare.
Yohane Osuboni no kum
14 Esiane Yesu anwonwade a na ɔyɛ no nti, ne din trɛw maa ɔhene Herode tee ne nka. Ɔhene no susuwii sɛ Yesu yɛ Yohane Osuboni na wasan aba nkwa mu bio. Nnipa bi kae se, “Ɛnyɛ nwonwa sɛ otumi yɛ anwonwade a ɔyɛ yi.” 15 Ebinom nso susuwii sɛ, Yesu yɛ odiyifo Elia na wasan aba. Afoforo nso kae se, odiyifo foforo bi a ɔte sɛ tete adiyifo akɛse no bi na waba.
16 Herode kae se, “Dabi, ɛyɛ Yohane Osuboni a mitwaa ne ti no. Wanyan afi owu mu.”
17 Saa bere no, na Herode asoma asraafo ma wɔakɔkyere Yohane de no ato afiase, efisɛ, na Yohane akasa atia Herode ne Herodia a ɔyɛ Herode ne nua Filipo yere no aware. 18 Yohane Osuboni ka kyerɛɛ Herode se, “Wunni ho kwan sɛ woware wo nua yere.” 19 Asɛm a Yohane kae no anyɛ Herodia nso dɛ, ma onyaa ne ho menasepɔw kae se, ɛsɛ sɛ wokum Yohane. Nanso, ɔrentumi nkum no, gye sɛ Herode ama no tumi. 20 Na Herode bu Yohane, efisɛ, onim sɛ ɔyɛ onipa trenee. Eyi nti, ɔbɔɔ ne ho ban. Bere biara a Herode ne Yohane bɛkasa no, na ne ho yeraw no nanso eyi nyinaa akyi no, ɔde boasetɔ tiee no.
21 Nea Herodia pɛe sɛ ɛnyɛ Yohane no baa mu. Ɛne sɛ, na Herode redi n’awoda na ɔtow pon wɔ n’ahemfi maa ne mpanyimfo, n’asafohene ne Galilea mpanyimfo. 22 Herodia babea bɛsaw kyerɛɛ wɔn ma ɛyɛɛ wɔn nyinaa fɛ. 23 Herode de ntam ka kyerɛɛ ababaa no se, “Bisa me biribiara a wopɛ, sɛ m’aheman mu fa mpo na wopɛ koraa a, mede bɛma wo!”
24 Ababaa yi kɔɔ ne na nkyɛn kobisaa no nea ommisa, ma ɔka kyerɛɛ no se, “Bisa Yohane Osuboni ti.”
25 Ababaa yi de ahoɔhare san baa ɔhene no nkyɛn bɛka kyerɛɛ no se, “Mepɛ sɛ wode Yohane Osuboni ti to prɛte mu ma me mprempren ara!”
26 Eyi maa ɔhene no werɛ howee, nanso esiane sɛ na waka ntam wɔ nnipa no anim no nti, wammu bɔ a ɔhyɛɛ ne babea no so. 27 Herode somaa n’asrafo no mu baako sɛ ɔnkɔ afiase hɔ nkotwa Yohane ti mfa mmrɛ no. Ɔsraani no kotwaa Yohane Osuboni ti, 28 na ɔde too prɛte mu de brɛɛ ababaa no ma ɔde kɔmaa ne na.
29 Bere a Yohane asuafo no tee nea asi no, wɔbɛfaa n’amu no kosiee no wɔ ɔboda bi mu.
Yesu ma nnipa mpemnum aduan
30 Asuafo no san baa Yesu nkyɛn bɛkaa nea wɔyɛe, ne nea wɔkyerɛkyerɛɛ nnipa a wɔkɔɔ wɔn nkyɛn no nyinaa kyerɛɛ no.
31 Yesu tiee wɔn amanneɛ no wiei no, ɔka kyerɛɛ wɔn se, “Momma yɛntwe yɛn ho mfi nnipakuw yi ho na yɛnkɔhome kakra.” Nea ɛma ɔkaa saa ne sɛ, na nnipa a wɔba wɔn nkyɛn no to ntwa da. Wonnya kwan mpo na wɔadidi. 32 Yesu ne n’asuafo no tenaa ɔkorow mu kɔɔ baabi a obiara nni hɔ. 33 Nanso, bere a wɔrekɔ no, nnipa pii huu wɔn na wotuu mmirika faa mpoano hɔ kohyiaa wɔn. 34 Eyi nti, bere a Yesu sii fam no, na nnipakuw ahyia wɔ hɔ. Ohuu wɔn no, ne yam hyehyee no maa wɔn, efisɛ, na wɔte sɛ nguan a wonni hwɛfo. Ɔkyerɛkyerɛɛ wɔn nneɛma bebree a ɛsɛ sɛ wohu.
35 Onwini reyɛ adwo no, n’asuafo no baa ne nkyɛn bɛka kyerɛɛ no se, “Ade resa. Aduan biara nso nni ha. 36 Ka kyerɛ nnipa no na wɔnkɔ nkurow mu ne nkuraa a atwa yɛn ho ahyia yi ase, na wɔnkɔtɔ aduan bi nni.”
37 Yesu ka kyerɛɛ wɔn se, “Momma wɔn aduan nni.” Wobisaa no se, “Aduan bɛn? Sɛ yese yɛbɛma wɔn aduan a, yɛrennya saa nnipa dodow yi ho sika!”
38 Yesu bisaa wɔn se, “Abodoo ahe na yɛwɔ? Monkɔ na monkɔhwɛ.” Wɔsan ba bɛka kyerɛɛ no se, wɔwɔ abodoo anum ne mpataa abien. 39 Afei Yesu ka kyerɛɛ wɔn se wɔmma nnipa no ntenatena ase akuwakuw wɔ sare no so. 40 Enti wɔtenatenaa ase akuwakuw a ebi yɛ ɔha na ebi yɛ aduonum.
41 Yesu faa abodoo anum ne mpataa abien no, na ɔhwɛɛ soro bɔɔ mpae hyiraa so. Obubuu abodoo no mu de maa asuafo no sɛ wɔnkyɛ mma nnipa no. Na ɔkyɛɛ mpataa no nso mu maa wɔn. 42 Nnipa no dii aduan no maa obiara mee!
43 Nnipa a wodii aduan no bɛyɛ mmarima mpemnum; 44 na wɔtasee ase nnikae no, ɛyɛɛ nkɛntɛmma dumien.
Yesu nantew nsu ani
45 Adidi no akyi pɛ, Yesu ka kyerɛɛ n’asuafo no se, wɔnkɔtena ɔkorow no mu, na wonni kan nkɔ Betsaida, na ɔregya nnipakuw no kwan na watiw wɔn.
46 Akyiri yi, ɔkɔɔ bepɔw no so kɔbɔɔ mpae. 47 Anadwo no a asuafo no te ɔkorow mu adu nsu no mfinimfini no, na Yesu nko ara na ɔwɔ mpoano. 48 Ohui sɛ na wɔn ho akyere wɔn; ɛne sɛ, mframa a ano yɛ den ne asorɔkye bɔ dwiradwiraa ɔkorow no, enti na wɔrebrɛ ɔkorow no hare mu. Ahemanakye bɛyɛ sɛ nnɔn abiɛsa bere mu no, ɔnantewee nsu no ani baa wɔn nkyɛn. Ɔyɛe sɛ ɔretwa wɔn ho. 49 Bere a asuafo no huu obi sɛ ɔnam nsu no ani no, wɔde hu teɛteɛɛm, efisɛ, na wosusuw sɛ wɔahu ɔsaman. 50 Wɔn nyinaa huu no. Ɛhɔ ara, Yesu ka kyerɛɛ wɔn se, “Momma mo bo ntɔ mo yam. Ɛyɛ me! Munnsuro!” 51 Afei ɔkɔɔ wɔn nkyɛn wɔ ɔkorow no mu no, mframa no gyaee! Asuafo no ho dwiriw wɔn. 52 Anwonwade a na Yesu ayɛ akyerɛ wɔn no nyinaa akyi no, na wonhu onipa ko a ɔyɛ ara. Nea ɛwom ne sɛ, na wɔmpɛ sɛ wogye di.
Genesaret ayaresa
53 Wotwaa asu no baa Genesaret na woduu hɔ no, wɔde ɔkorow no baa mpoano.
54 Na wosi fii ɔkorow no mu no, nnipa a wogyina hɔ no huu no. 55 Wotuu mmirika faa nkurow a atwa ho ahyia no nyinaa so, kae se waba hɔ. Afei, wofitii ase soaa nnipa a wɔyare da wɔn kɛtɛ so brɛɛ no sɛ ɔnsa wɔn yare. 56 Na nkuraase anaa nkurow baabiara a ɔkɔɔ so no, wɔde ayarefo beguu mmɔnten so, srɛɛ no sɛ ɔmma wɔmfa wɔn nsa nka n’atade ano kɛkɛ. Ayarefo dodow a wotumi de wɔn nsa kaa n’atade ano no, ho yɛɛ wɔn den.


text:
Mɛbɔ wodin mabɔ wo mmerane; mmerane sɛ wo,
Daddy, mɛbɔ wodin mabɔ wo mmerane; mmerane sɛ wo
San bɛgye w’ayeyi nnwom; menhunu nea menka
Onyame nwanwani, wonsa ano nnwuma yɛ nwanwa
Wona wode yɛn bɔne nyinara akyɛ yɛn
Na wode wo mogya ahohoro yɛn ho
Israelhene, Israel kronkronni
Abraham Nyankopɔn, Isaac Nyame
Jacob Nyame, Israel Nyame
Wosɛ na wofata sɛ yɛyi wodin ayɛ
Onyame adwamma a ɔkum wo
Odwamma wosɛ na wofata
Onyame adwama a wɔkum wo
Wofata, wofata, odwamma a wɔkum wo (4x)
Yohane etire baako, nkyekyɛm aduonu nkron
Bible kyerɛ yɛn sɛ, adeɛkyee anopa hemaa no
Yohane hunuu Yesu sɛ ɔreba,
Ɔde ɛne kɛseɛ tea mu kaa sɛ, monhyɛ
Onyame adwamma no a wayi wiase bɔne krɔ no nie (2x)
Onyame adwamma (3x)
Onyame adwamma no a wɔkum wo
Wofata, wofata, odwamma a wɔkum wo (2x)
Ɛdɔn ne merɛ a ɔno Nyankopɔn ankasa
Ahyɛ ato hɔ no ɛduruu yɛ no,
Wɔkyee Messiah no a wasra no kɔɔ kuro no agya
Jersusalem kro kronkron agya
Wanku no kro num, ɛfisɛ na ɛwɔ sɛ
Wɔpiapia no de ne kɛ kuro no agya
Amanaman kwan so, na wɔkɔ ku no
Onyane adwamma a neho nni asɛm
Na neho nni dɛm yi
Wɛkum Messiah, sɛdeɛ ɔdiyifoɔ Daniel kae no
Yohane adiyisɛm, ɛtire ɛnan ɛne etire ɛnum
Awurade asɛm kyerɛ yɛn sɛ
Yohane na ɔwɔ hɔ; asaase a yɛfrɛ no Patmo so no
Awurade asɛm ntira, ɛne Krito Yesu amanehunu nti
Wɔse, ɔsoro bue maa no
Na wɔhunuu ahennwa kɛseɛ bi wɔ ɛsoro hɔ nom a
Obi te ahennwa ne so (2x)
Na sɛ wohwɛ no a, ɛnhwɛ
Ɔwɔ animuoyam (3x)
Ɔtesɛ bogyanamboɔ, ɔtesɛ kɔɔbreboɔ, ɔtesɛ apopobibireboɔ
Adenyinaa so tumfoɔ Onyankopɔn no no
Ɔno na ɔkura nwoma ketewabi wɔ ne nsam
Obira nni wo kwan sɛ ɔbɛkɔ n’anim
Na w’akɔgye nwoma no afiri ne nsam
Na wabuebue mu nsɔano nson no ano (2x)
Ntɛm ara ɔbɔfoɔ baako a ɔso
Ɔde nne kɛseɛ teaa mu kaa sɛ
Hwan, hwan koraa na ofata?
Sɛ ɔbɛkɔ deɛ ɔte akwonnwa no soɔ n’anim
Na wakɔgye nwoma no afri ne nsam
Na wabuebue mu nsɔano nson no ano (2x)
Yohane se, manhu obira
Mesuu bebree paa, ɛfisɛ, manhu obiara sɛ ɔbɛku dea
Ɔte akondwa no soɔ no anim akɔgye nwoma no afiri ne nsam
Na wabuebue mu nsɔano nson no ano
Ntɛm ara mpanimfoɔ aduonu nan no mu baako
Ɔsɔree gyinae kaa sɛ:
Yohane mensu (2x)
Odwamma Yesu a wɔkum no no (2x)
Yuda abusuakuo no mu Gyata no
David ase ni no adi nkonim wate
Na ofata sɛ ɔkɔ dea ɔte akonnwa no soɔ anim
Na ɔkɔgye nwoma no firi ne nsam
Na wabuebue mu nsɔano nson no ano (2x)
Ntɛm ara, mehuu odwamma bi
Anuanom ɔtesɛ nea wɔkum no no
Na ɔkɔ gyinaa deɛ ɔte akondwa no soɔ no anim
Na ɔkaa sɛ, papa, fa nwoma no mame
Ɛfisɛ, wo na wo somaa me sɛ
Menkɔgye adasaman
Na me kɔe, Na sɛ wanyane me afiri awufu mu a,
Mefata sɛ megya nwoma no firi wonsam
Ntɛm ara odanee nwoma no hyɛɛ ne nsam
Ɛhɔ ara na ɛsoro dɔn nyinaa, mpanimfoɔ aduonu nan,
Ateasefoɔ abaanan, abofoɔdɔm nyinaa
Ohyɛɛ aseɛ maa wɔn sankuo so
Na ɔhyɛɛ aseɛ too ayeyi nwom sɛ:
Odwamma a ɔkum wo, wo fata
Wofata sɛ wogye ayeyie
Ɛfisɛ, wɔaku wo, na wode wo mogya
Agye amanaman, musua hodoɔ ne kasahodoɔ nyinaa
Na woayɛ wɔn ahemman ama yɛn Nyankopɔn
Na ɔne wo bedi ahennie daa daa
Nyame adwamaa (3x)
Nyame adwamma a ɔkum wo
Wofata, wofata, odwamma a wɔkum wo (4x)
Credit:antwi-boasiako.blogspot.de (lyrics)/ youtube.com(video)


text:
Efeso asafo no nhoma
1“Kyerɛw krataa kɔma ɔbɔfo a otua Efeso asafo no ano, na ka kyerɛ no se: Eyi ne nsɛm a efi obi a okita nsoromma ason wɔ ne nsa nifa mu a, ɔnantew wɔ sika akaneadua ason no ntam no. 2 Minim nea woayɛ. Minim nsi a wode ayɛ adwuma ne boasetɔ a wowɔ. Minim sɛ wunnye nnebɔneyɛfo, na afei woasɔ wɔn a wɔfrɛ wɔn ho asomafo nanso wɔnyɛ bi no ahwɛ na woahu sɛ wɔyɛ atorofo. 3 Wowɔ boasetɔ na me nti, woahu amane bebree, nanso wompaa abaw.
4 “Nanso nea mewɔ tia wo ne sɛ, wonnɔ me, sɛnea kan no na wodɔ me no. 5 Hu ba a woaba fam no. Tew wo ho fi bɔne ho na yɛ sɛnea kan no na woyɛ no. Sɛ woantwe wo ho amfi wo bɔne ho a, mɛba wo nkyɛn na mabeyi wo kaneadua no afi ne sibere.
6 “Nanso nea eye wɔ wo ho ne sɛ, wukyi nea Nikolaifo no yɛ no, na saa ara na me nso mikyi.
7 “Sɛ wowɔ aso a, tie nea Honhom no ka kyerɛ asafo ahorow no no. Wɔn a wɔadi nkonim no, mɛma wɔn tumi na wɔadi nkwa dua no a ɛwɔ Onyankopɔn turo no mu no aba no.
Smirna asafo no nhoma
8 “Kyerɛw krataa yi kɔma ɔbɔfo a otua Smirna asafo no ano se: “Saa asɛm yi fi obi a odi kan ne nea otwa to nkyɛn. Ɔno na owui na onyanee no.’
9 “Minim amane a wuhu maa Awurade na minim w’ahiasɛm nyinaa nso, nanso wowɔ agyapade wɔ soro. Minim nsɛm a wɔn a wose wɔyɛ Yudafo nanso wɔnyɛ Yudafo no ka tia wo. Wɔyɛ ɔbonsam ampamfo. 10 Nsuro ɔhaw a ɛrebɛto wo no. Tie! Wɔde mo mu bi bɛto afiase na ɔbonsam nam so asɔ mo ahwɛ. Na mo haw bedi dadu. Sɛ owu mu mpo a, gye me di na mɛma wo nkwa abotiri.
11 “Sɛ wowɔ aso a, tie nea Honhom no ka kyerɛ asafo no. Wɔn a wodi nkonim no renwu owuprenu.”
Pergamo asafo no nhoma
12 “Kyerɛw krataa yi kɔma ɔbɔfo a ɔwɔ Pergamo asafo mu se;
“Saa krataa yi fi obi a ɔwɔ nkrante anofanu a ɛyɛ nnam no nkyɛn. 13 Minim sɛ faako a wote no, ɛhɔ na ɔbonsam ahengua si. Wudi me nokware; na bere a wokum Antipa a ɔyɛ ɔdanseni nokwafo wɔ faako a ɔbonsam te no mpo, woampa me.
14 “Nanso nneɛma kakra a mewɔ tia wo ne sɛ, nnipa bi a wodi Bileam nkyerɛkyerɛ akyi no ka wo ho wɔ hɔ. Saa Bileam no na ɔkyerɛɛ Balak ma ɔmaa Israelfo dii abosom so nnuan, kyerɛɛ wɔn aguamammɔ, nam so ma wɔyɛɛ bɔne no. 15 Saa ara nso na wowɔ nnipa bi ka wo ho a wodi Nikolaifo nkyerɛkyerɛ akyi.
16 “Twe wo ho fi wo bɔne ho. Anyɛ saa a, ɛrenkyɛ biara mɛba wo nkyɛn mede sekan a efi m’anom no abɛko atia saa nnipa no.
17 “Sɛ mowɔ aso a, muntie nea Honhom no ka kyerɛ asafo horow no.
“Mo a moadi nkonim no, mɛma mo mana a ahintaw no bi. Afei mɛma wɔn mu biara ɔbo fitaa a wɔakyerɛw din foforo wɔ so a obiara nnim, gye onipa a wɔde bɛma no no.”
Tiatira asafo no nhoma
18 “Kyerɛw krataa kɔma ɔbɔfo a ɔwɔ Tiatira asafo mu se: “Eyi ne asɛm a efi Onyankopɔn Ba no a n’ani dɛw sɛ ogyaframa a ne nan ase hyerɛn sɛ ayowa no nkyɛn.
19 “Minim nea woyɛ. Minim wo dɔ, wo gyidi, wo som ne boasetɔ a wowɔ. Minim sɛ woreyɛ adwuma sen kan no.
20 “Nanso nea mewɔ tia wo ne sɛ, wugyee ɔbea bi a ne din de Isabel, a ɔfrɛ ne ho Onyankopɔn odiyifo no too mu. Saa ɔbea yi kyerɛkyerɛ, na odi m’asomfo anim ma wɔbɔ aguaman di abosom nnuan. 21 Mama no bere sɛ ɔnsakra mfi ne bɔne mu nanso ɔmpɛ sɛ ɔsakra fi n’aguamammɔ mu. 22 Ɛno nti, mɛtow no ahwe mpa so na ɔno ne wɔn a wɔsɛe aware no ahu amane a ano yɛ den yiye. Sɛ wɔansesa amfi amumɔyɛ a wɔne no yɛe no mu a, mɛyɛ saa mprempren ara. 23 Afei, mekum n’akyidifo no, na asafo no nyinaa behu sɛ mene obi a mihu nnipa adwene mu ne wɔn akɔnnɔ. Nea mo mu biara yɛe no, metua no so ka pɛpɛɛpɛ.
24 “Nanso mo a mowɔ Tiatira no nni saa nkyerɛkyerɛ bɔne no akyi. Munsuaa nea afoforo frɛ no ‘Ɔbonsam asumansɛm’ no. Meka mekyerɛ mo se, meremfa adesoa biara nto mo so. 25 Na munso nea mowɔ no mu dennen kosi sɛ mɛba.
26 “Wɔn a wodi nkonim na wɔkɔ so yɛ nea mepɛ kosi awiei no, mede tumi koro no ara a minya fii 27 m’Agya hɔ no bɛma wɔn. Mɛma wɔn aman so tumi na wɔde dade poma adi wɔn so na wɔabobɔ wɔn sɛ nkuku. 28 Afei mede anɔpa nsoromma bɛma wɔn.
29 “Nea ɔwɔ aso no ntie nea Honhom no reka kyerɛ asafo no.”


text:
Paulo anisoadehu
1Ɛwom sɛ ahohoahoa ho nni mfaso biara de, nanso ɛsɛ sɛ mehoahoa me ho. Nanso afei mɛka anisoadehu ne adiyisɛm a Awurade ada no adi akyerɛ me no.
2 Minim Okristoni bi a mfe dunan ni biribi hwim no de no kɔɔ soro. ‘Minnim sɛ saa asɛm yi sii ampa ara anaasɛ ɛyɛ anisoadehu. Onyankopɔn nko ara na onim.’ 3 Miti mu bio. Minim sɛ wohwim saa ɔbarima yi kɔɔ Paradise. ‘Bio minnim sɛ saa asɛm yi sii ampa ara anaasɛ ɛyɛ anisoadehu. Onyankopɔn nko ara na onim.’ 4 Na ɛhɔ na ɔtee nneɛma bi a wode ka nsɛm a ɛnyɛ ye, nneɛma a onipa anofafa ntumi nka. 5 Enti mede saa onipa yi bɛhoahoa me ho na meremfa me ara me ho nhoahoa me ho gye sɛ nneɛma a ɛda me adi sɛ meyɛ mmerɛw no ho. 6 Sɛ mepɛ sɛ mehoahoa me ho a, anka merenyɛ ɔkwasea, efisɛ, anka mɛka nokware. Nanso merenhoahoa me ho, efisɛ, mempɛ sɛ obiara bu me otitiriw sen sɛnea wahu na wate afi me nkyɛn no.
7 Sɛnea ɛbɛyɛ a ɛnam saa adiyisɛm nwowaso yi nti meremma me ho so no, ɔbonsam somaa ne bɔfo ma ɔbɛhwee me, brɛɛ me ase. 8 Mebɔɔ eyi ho mpae mpɛn abiɛsa kyerɛɛ Awurade na mesrɛɛ no se ɔmma omfi me so nkɔ.
9 Ne mmuae a ɔmaa me ne sɛ, “M’adom nko ara na ɛho hia wo na bere a woayɛ mmerɛw no na me tumi mu yɛ den pa ara.” Enti ɛyɛ me anigye pa ara sɛ mede me mmerɛwyɛ hoahoa me ho sɛnea ɛbɛyɛ a mɛte Kristo banbɔ tumi a ɛbɔ me ho ban no. 10 Esiane Kristo nti, mepene mmerɛwyɛ, ɔyaw, amanehunu, ɔtaa ne akwansiwde so. Efisɛ, me mmerɛwyɛ mu no na meyɛ den.
11 Meyɛ me ho sɛ ɔkwasea nanso mo na moama mayɛ saa. Mo na anka ɛsɛ sɛ mugye me tom. Na sɛ menyɛ hwee a, ɔkwan biara so no, menyɛ sɛ abomfiaa wɔ mo anim nsen “Asomafo” a mubu wɔn no. 12 Mede boasetɔ dii dwuma wɔ mo mu de kyerɛe sɛ meyɛ ɔsomafo. 13 Dwumadi no bi yɛ nsɛnkyerɛnne ne anwonwade. Adɛn nti na moyɛ asɔre a aka no mu abomfiaa, efisɛ, mammisa mo mmoa bi nti? Mesrɛ mo momfa saa mfomso no nkyɛ me.
14 Eyi ne ne mpɛn abiɛsa so a masiesie me ho pɛ sɛ mebɛsra mo. Na meba nso a, meremmisa mo biribiara. Mo na merehwehwɛ mo na ɛnyɛ mo sika. Efisɛ ɛnyɛ mma na ɛsɛ sɛ wɔhwɛ wɔn awofo na mmom awofo na ɛsɛ sɛ wɔhwɛ mma. 15 Ɛbɛyɛ me anigye sɛ mo nti, mɛhwere nea mewɔ ne m’adagyew de aboa mo. Esiane sɛ medɔ mo yiye no nti, mo dɔ a modɔ me no so bɛtew anaa?
16 Mobɛte ase sɛ na menyɛ adesoa mma mo. Nanso obi bɛka se, na meyɛ ɔdaadaafo a mede nnaadaa yii mo.
17 Ɔkwan bɛn so? Menam abɔfo a mesomaa wɔn mo nkyɛn no so sisii mo anaa? 18 Mesomaa Tito sɛ ɔnkɔ, ɛnna mesomaa onua baako kaa ne ho. Mokyerɛ sɛ Tito sisii mo anaa? Ɔno ne me nyinaa nkita adwenekoro nni dwuma koro?
19 Ebia, mudwen sɛ ɔpɛ ara na yɛpɛ sɛ yɛka biribi de tetew yɛn ho wɔ mo anim. Dabi! Yɛkasa sɛnea Kristo pɛ sɛ yɛka wɔ Onyankopɔn anim. Na biribiara a yɛyɛ no nso, me nnamfo pa, yɛyɛ de boa mo. 20 Misuro sɛ, sɛ midu hɔ a, sɛnea anka mepɛ sɛ mihu mo no, merenhu mo saa. Saa ara nso na sɛnea anka mopɛ sɛ muhu me no, morenhu me saa. Minim sɛ mɛba abɛto akasakasa ne anibere, abufuw ne pɛsɛmenkominya, ɔyaw ne nseku, ahantan ne basabasayɛ so. 21 Misuro sɛ da a mɛba bio no, Onyankopɔn begu m’anim ase wɔ mo anim na mesu mama wɔn a wɔayɛ bɔne dedaw na wonnuu wɔn ho wɔ wɔn akɔnnɔ ne aguamammɔ ho no.


text:
Wɔtaa gyidifo no
1Saulo penee okum a wokum Stefano no so. Saa da no ara wɔtaa gyidifo a wɔwɔ Yerusalem no maa wɔn nyinaa bɔ hwete kɔɔ Yudea ne Samaria nsase so ma ɛkaa asomafo no nko ara. 2 Nyamesurofo bi kɔfaa Stefano kosiee no. Wosuu no yiyie. 3 Esiane sɛ na Saulo pɛ sɛ ogu asafo no nti, ɔkɔɔ afi mu kɔkyekyeree gyidifo mmarima ne mmea de wɔn guu afiase.
Filipo ka Asɛmpa no wɔ Samaria
4 Gyidifo a na wɔabɔ ahwete no kaa Asɛmpa no wɔ baabiara a wɔkɔe. 5 Filipo kɔɔ Samaria kurow bi mu kɔkaa Agyenkwa no ho asɛm kyerɛɛ nnipa a na wɔwɔ hɔ no. 6 Bere a nnipakuw no tee asɛm a Filipo reka na wohuu anwonwade a ɔyɛe no, wɔn nyinaa tiee no. 7 Ahohommɔne de nteɛteɛm fii nnipa bebree mu. Saa ara nso na mmubuafo ne mpakye nso sɔre nantewee. 8 Eyi nti, anigye baa Samaria.
Simon nkonyaayifo no
9 Na ɔbarima bi te saa kurow yi mu a wɔfrɛ no Simon a ɔyɛ nkonyaayifo a esiane ne nkonyaayi no nti, Samariafo pii gye no di. Na ɔyɛ obi a ɔhoahoa ne ho sɛ odi mu. 10 Eyi maa nnipa a wɔwɔ kurow no mu no nyinaa gyee no too mu kae se, “Saa onipa yi ne Onyankopɔn tumi a wɔfrɛ no ‘Ɔkɛse’ no? 11 Esiane ne nkonyaa a na oyi no nti, ɛmaa nnipa no nyinaa tu dii n’akyi. 12 Bere a saa nnipa yi gyee Asɛmpa a Filipo ka faa Onyankopɔn ahenni ne Yesu Kristo din no ho dii no, wɔbɔɔ mmarima ne mmea nyinaa asu. 13 Simon nso gye dii ma wɔbɔɔ no asu. Baabiara a Filipo kɔe no, Simon dii n’akyi. Anwonwade a ohui no maa ne ho dwiriw no.
14 Bere a asomafo a wɔwɔ Yerusalem no tee sɛ Samariafo agye Onyankopɔn asɛm no adi no, wɔsomaa Petro ne Yohane kɔɔ wɔn nkyɛn. 15 Woduu hɔ no, wɔbɔɔ mpae maa gyidifo no sɛnea ɛbɛyɛ a Honhom Kronkron bɛba wɔn so. 16 Efisɛ, saa bere no na asu kɛkɛ na wɔnam Awurade Yesu din so abɔ. Na Honhom Kronkron nnya mmaa wɔn so. 17 Afei Petro ne Yohane de wɔn nsa guguu wɔn so maa Honhom Kronkron baa wɔn so.
18 Simon hui sɛ asomafo no nsa a wɔde guguu wɔn so no na ɛma wonyaa Honhom Kronkron no, ɔmaa Petro ne Yohane sika srɛɛ sɛ, 19 “Momma me saa tumi yi bi na obiara a mede me nsa begu no so no anya Honhom Kronkron no bi.” 20 Petro ka kyerɛɛ no se, “Nnome nka wo ne wo sika nyinaa, efisɛ, wususuw sɛ wubetumi de sika atɔ Onyankopɔn akyɛde no. 21 Wunni kyɛfa biara wɔ yɛn dwumadi yi mu, efisɛ, wo koma mu ntew wɔ Onyankopɔn anim. 22 Sakra w’adwene fi wo bɔne yi ho na bɔ mpae srɛ Onyankopɔn sɛ ɔmfa wo bɔne mfiri wo. 23 Mihu sɛ anibere bɔne ahyɛ wo koma mu ama bɔne afa wo domum.
24 Simon srɛɛ Petro ne Yohane se, “Mommɔ mpae mma me na saa nnome yi mu biara amma me so.”
25 Ansa na Petro ne Yohane redu Yerusalem no, wɔkaa Asɛmpa no wɔ Samaria nkuraa bebree ase.
Filipo ne Etiopiani no
26 Awurade bɔfo ka kyerɛɛ Filipo se, “Sɔre siesie wo ho kɔ anafo kwan a efi Yerusalem kɔ Gasa no so.” 27 Bere a Filipo rekɔ no, ohyiaa Etiopiani bi a ɔyɛ Etiopiahemmea Kandake dabeni. Na saa onipa yi akɔ asɔre wɔ Yerusalem a ɔte ne teaseɛnam mu resan n’akyi akɔ fie. 28 Na ɔrekenkan odiyifo Yesaia nhoma no.
29 Honhom Kronkron ka kyerɛɛ Filipo se, “Twiw bɛn no.”
30 Filipo yɛɛ ntɛm kɔɔ teaseɛnam no ho na ɔtee sɛ ɔrekenkan odiyifo Yesaia nhoma no no, obisae se, “Wote nea worekenkan yi ase anaa?”
31 Dabeni no buaa no se, “Mɛyɛ dɛn na mate ase? Gye sɛ obi kyerɛ me ase.” Afei ɔka kyerɛɛ Filipo se ɔmforo mmɛtra ne nkyɛn wɔ ne teaseɛnam no mu. 32 Na dabeni no rekan saa kyerɛwsɛm yi. “Ɔte sɛ oguan a wɔde no rekɔ akokum no ne oguammaa a wɔreyi ne ho nwi a watɛm dinn; wammue n’ano. 33 N’animguase mu wannya odimafo. Obi ntumi nkyerɛ n’ase, efisɛ, ne nkwanna wɔ asase yi so atwa tiaa.” 34 Dabeni no bisaa Filipo se, “Odiyifo no reka ne ho asɛm anaa obi foforo ho asɛm?”
35 Filipo nam saa asɛm no so kaa nsɛmpa a ɛfa Yesu ho kyerɛɛ no.
36 Wɔrekɔ no, woduu asu bi ho. Dabeni no ka kyerɛɛ Filipo se, “Nsu ni. Dɛn na esiw wo kwan sɛ wobɔ me asu?” 37 Filipo ka kyerɛ no se, “Sɛ wufi wo koma mu gye di a, mɛbɔ wo asu.” Dabeni no buaa no se, “Migye di. Migye di sɛ Yesu Kristo yɛ Onyankopɔn Ba.”
38 Dabeni no hyɛ maa teaseɛnam no gyinae. Ɔne Filipo kɔɔ nsu no ho ma ɔbɔɔ no asu. 39 Wofi nsu no mu no, Onyankopɔn Honhom hwim Filipo fii dabeni no nkyɛn kɔe. Wanhu Filipo bio de nanso ɔde anigye toaa n’akwantu no so. 40 Filipo kopuee Asoto kɔɔ so kaa Asɛmpa no wɔ nkurow no mu kosii sɛ okoduu Kaesarea.


text:
Yohane Adiyisɛm 19 Nkwa Asem (NA-TWI)
Nnipakuw a wɔwɔ soro ani gye
19 Eyi akyi metee nne bi te sɛ nnipakuw a wɔwɔ soro se, “Haleluia! Nkwagye ne anuonyam ne tumi wɔ yɛn Nyankopɔn 2 efisɛ, n’atemmu yɛ nokware na ɛteɛ sɛ obuu oguamanfo kɛse a ɔde n’aguamammɔ asɛe asase no atɛn. Onyankopɔn atwe n’aso efisɛ, okum n’asomfo.”
3 Na afei wɔteɛɛm bio se, “Haleluia! Wusiw a efi ne nkyɛn no kɔ soro daa daa.”
4 Mpanyimfo aduonu anan ne ateasefo baanan no butubutuw Onyankopɔn a ɔte n’ahengua so no anim som no. Na wɔteɛɛm se, “Amen, Haleluia!”
5 Afei ɛnne bi fi ahengua no so bae se, “Monkamfo yɛn Nyankopɔn, mo a moyɛ n’asomfo nyinaa, mo a musuro no, akɛse ne nkumaa!”
6 Afei metee nne bi te sɛ nnipadɔm a ɛte sɛ nsuworoso ne aprannaa a ɛrepaepae a ɛreteɛm se, “Haleluia! Yɛn Tumfoɔ Awurade Nyankopɔn di hene. 7 Momma yɛn ho nsɛpɛw yɛn na yɛn ani nnye na yɛnhyɛ no anuonyam efisɛ, Oguammaa no ayeforohyia adu a n’ayeforokunu asiesie ne ho. 8 Wɔde nwera pa a ani hyerɛn na ani tew maa no sɛ ɔnhyɛ.” Nwera no kyerɛ Onyankopɔn nkurɔfo trenee adeyɛ.
9 Afei ɔbɔfo no ka kyerɛɛ me se, “Kyerɛw se, Nhyira nka wɔn a wɔato nsa afrɛ wɔn Oguammaa no ayeforohyia anwummere apontow ase.” Ɔka kaa ho se, “Eyi yɛ Onyankopɔn asɛm turodoo.”
10 Mibutuw ne nan ase som no. Nanso ɔka kyerɛɛ me se, “Nyɛ saa, efisɛ, meyɛ ɔsomfo te sɛ wo ne wo nuanom a wodi Yesu ho adanse no. Som Onyankopɔn efisɛ, nokware a Yesu daa no adi no na ɛhyɛɛ adiyifo no nkuran.”
Ahene mu Hene
11 Afei mihui sɛ ɔsoro abue a ɔpɔnkɔ fitaa wɔ hɔ. Na nea ɔte ne so no din de “Ɔseadeɛyɔ ne Ɔnokwafo.” Nokware na ogyina so bu atɛn ko ne ko. 12 N’aniwa te sɛ ogya a ɛredɛw a na ɔhyɛ ahenkyɛw bebree. Na ɔwɔ din bi a wɔakyerɛw agu ne ho, nanso na obiara nnim nea ɛyɛ ka ne ho. 13 Na wɔde n’atade a ɛhyɛ no no anu mogya mu. Din a wɔde frɛ no ne “Onyankopɔn Asɛm.” 14 Ɔsoro asraafo a wɔhyehyɛ nwera fitaa a ani tew a wɔtete apɔnkɔ fitafitaa so dii n’akyi.
15 Nkrante a ano yɛ nnam yiye a ɔde bedi aman so fii n’anom bae. Dade poma na ɔde bɛtetew wɔn. Obetiatia Onyankopɔn a ɔyɛ ade nyinaa so tumfoɔ no abufuw a ɛyɛ den no nsakyiamoa no so. 16 Na wɔakyerɛw edin “AHENE MU HENE NE AWURADE MU AWURADE” agu n’atade mu ne ne nan ho.
17 Afei mihuu ɔbɔfo bi a ogyina owia mu. Ɔteɛɛm guu nnomaa a wɔnam wim nyinaa so se, “Mommra mmehyiam wɔ Onyankopɔn apontow kɛse no ase. 18 Mummedi ahemfo nam ne asafohene nam ne atumfo nam ne apɔnkɔ ne wɔn a wɔtete wɔn so nam ne adehye ne nkoa ne akɛse ne nkumaa nyinaa nam.”
19 Afei mihuu aboa no ne asase so ahene ne wɔn asraafo a wɔaboa wɔn ho ano rekɔko atia nea ɔtena ɔpɔnkɔ no so no ne ne dɔm. 20 Wɔkyeree aboa no ne ne atorodiyifo a ɔyɛɛ anwonwade wɔ n’anim no de wɔn too afiase. Saa anwonwade no so na ɔnam daadaa wɔn a wɔde aboa no ahyɛ wɔn agyirae ne wɔn a wɔsom aboa no ohoni no. Wɔtow aboa no ne atorodiyifo no anikann guu ogya ɔtare a sɔfere na na ɛredɛw wɔ mu no mu. 21 Wɔde nkrante a efi ɔpɔnkɔkafo no anom kunkum wɔn asraafo, na nnomaa no dii wɔn nam sɛnea wobetumi.


text:
Ɔmannyina mpaebɔ
1O Onyankopɔn, abosonsomfo akyɛ w’asase afa. Wɔagu wo fi kronkron no ho fi ama Yerusalem adan amamfo. 2 Wogyaw wo nkurɔfo amu maa apete; wo nkoa amu, wogyaw maa wuram mmoa sɛ wɔnwe. 3 Wohwiee wo nkurɔfo mogya gui sɛ nsu. Mogya hwie gui sɛ nsu wɔ Yerusalem na obi anka a obesie awufo no. 4 Aman a atwa yɛn ho ahyia no kasa tia yɛn; wɔserew yɛn, di yɛn ho fɛw.
5 Awurade, wo bo befuw yɛn akosi daa daa? W’abufuw bɛkɔ so adɛw sɛ ogya? 6 Dan w’abufuw kyerɛ aman a wɔnsom wo no ne wɔn a wɔmmɔ wo mpae no so. 7 Efisɛ, wɔn na wɔakum wo nkurɔfo. Wɔn na wɔama wo man adan amamfo. 8 Mfa yɛn agyanom bɔne so asotwe ntwe yɛn. Hu yɛn mmɔbɔ mprempren. Yɛn anidaso nyinaa asa. 9 Boa yɛn, O Awurade, na gye yɛn nkwa. Gye yɛn na fa yɛn bɔne kyɛ yɛn wɔ w’anuonyam no nti. 10 Adɛn nti na ɛsɛ sɛ aman bisa yɛn se, “Mo Nyankopɔn wɔ he?” Ma yenhu sɛ woatwe aman a wohwiee w’asomfo mogya gui no aso. 11 Tie pene a nneduafo pene. Fa wo tumi kɛse no so gye wɔn a wɔabu wɔn kumfɔ no. 12 Awurade, tua aman a aka no so ka mpɛn ason wɔ kasatia a wɔakasa atia wo no so. 13 Na yɛn a yɛyɛ wo manfo a yɛyɛ wo nguan nso no, bɛda wo ase, akamfo wo daa nyinaa.


text:
Yesu ka Mmara no Akyerɛkyerɛfo ne Farisifo anim
1Afei Yesu ka kyerɛɛ nnipadɔm no ne n’asuafo no se, 2 “Mmara no akyerɛkyerɛfo ne Farisifo no na wɔkyerɛ Mose mmara no ase. 3 Eyi nti, ɛsɛ sɛ mutie wɔn, na moyɛ biribiara a wɔbɛka akyerɛ mo sɛ monyɛ no. Nanso monnyɛ nea wɔyɛ no bi, efisɛ, nea wɔka kyerɛ mo no, ɛnyɛ ɛno na wɔyɛ. 4 Wɔhyɛ mo ma mudi mmara a ɛyɛ den so a, wɔn ankasa mpɛ sɛ wodi so.
5 “Biribiara a wɔyɛ no yɛ ɔyɛkyerɛ. Wɔde sɛbɛ a kyerɛw nsɛm bi hyɛ mu sɛn wɔn nsa, hyɛ ntade yuu kyerɛ sɛ wɔyɛ atreneefo. 6 Na sɛ wɔkɔ apontow ase nso a, wɔpɛ sɛ daa wɔtena mpanyin tenabea. Afei, wɔkɔ asɔre nso a, wɔpɛ sɛ wɔtena mpanyin tenabea pa. 7 Sɛ wode obu kyia wɔn abɔnten so, na wofrɛ wɔn ‘Rabi’ anaa ‘Owura’ a, ɛyɛ wɔn dɛ. 8 Mommma obiara mmfrɛ mo saa. Efisɛ, Onyankopɔn nko ara na ɔyɛ ‘Owura.’ Mo nyinaa moyɛ pɛ sɛ anuanom. 9 Mommfrɛ obiara wɔ asase so ha se ‘Agya,’ efisɛ, Onyankopɔn a ɔwɔ soro no nko ara na ɛsɛ sɛ wɔfrɛ no saa. 10 Na mommma wɔmmfrɛ mo ‘Owura,’ efisɛ, ɔbaako pɛ na ɔyɛ mo wura, a ɔne Agyenkwa no.
11 “Wobrɛ wo ho ase som afoforo a, wobɛyɛ ɔkɛse. Wopɛ sɛ woyɛ kɛse a, yɛ ɔsomfo. 12 Na obiara a ɔbɛma ne ho so no, wɔbɛbrɛ no ase; saa ara nso na obiara a ɔbɛbrɛ ne ho ase no, wɔbɛma no so.
Yesu kasa tia nyaatwomyɛ
13 “Munnue! Mo Farisifo ne mmara no akyerɛkyerɛfo nyaatwomfo, efisɛ, musiw afoforo ɔsoro ahenni ho kwan. Mo a, monkɔ mu. Mo nso a, momma afoforo a wɔpɛ sɛ wɔkɔ mu no kwan.
14 “Nyaatwomfo! Mobɔ mpae atenten wɔ mmɔnten so de kyerɛ sɛ, moyɛ atreneefo, wɔ bere a, mutu akunafo fi wɔn afi mu.
15 “Munnue! Mo Farisifo ne mmara no akyerɛkyerɛfo nyaatwomfo! Mokɔ wiase afanan nyinaa sɛ mubenya onipa baako abɛfra mo mu. Na sɛ munya obi saa a, mosɛe no ma ɔyɛ ɔbonsam ba sen sɛnea mote no.
16 “Munnue! Akwankyerɛfo anifuraefo a moka se, sɛ obi de asɔredan ka ntam a, ɛno de, ɛnyɛ hwee. Na sɛ ɔde sikakɔkɔɔ a ɛwɔ asɔredan no mu ka ntam de a, ɛnne ntam no kyekyere onii no. 17 Anifuraefo nkwaseafo! Asɔredan no ne emu sikakɔkɔɔ no mu nea ɛwɔ he na ɛsom bo, sikakɔkɔɔ no anaa asɔredan no a ɛtew sikakɔkɔɔ no ho no? 18 Na moka se, ‘Sɛ obi ka afɔremuka no ntam a, ɛnyɛ hwee. Na mmom, sɛ ɔka ayɛyɛde a egu afɔremuka no so ntam de a, ɛkyekyere onii!’ 19 Anifuraefo! Afɔremuka a ɛtew ayɛyɛde a egu so no ho no, ne ayɛde a egu so no mu nea ɛwɔ he na ɛsom bo? 20 Sɛ woka afɔremuka no ntam a, woka afɔremuka no ne ɛso ayɛyɛde nyinaa ntam, 21 na sɛ woka asɔredan no ntam a, woka asɔredan no ne Onyankopɔn a ɔte mu no nyinaa ntam. 22 Na sɛ woka ɔsoro ntam a, na woreka Onyankopɔn Ahengua ne Onyankopɔn no ankasa ntam.
23 “Munnue! Mo Farisifo ne mmara no akyerɛkyerɛfo nyaatwomfo! Muyi ntotoso du du wɔ afifide a ɛwɔ mo mfikyifuw mu no ho, nanso mugyaw nneɛma a ɛsom bo te sɛ atɛntrenee, ahummɔbɔ, ne nokwaredi. Ɛwom sɛ, ɛsɛ sɛ muyiyi ntotoso du du no de, nanso ɛnsɛ sɛ mugyaw nneɛma a ɛsom bo no. 24 Anifuraefo akwankyerɛfo! Mosɔn nea morenom so yi mu nwansena, nanso momene nantwi!
25 “Munnue! Mo Farisifo ne mmara no akyerɛkyerɛfo nyaatwomfo! Mutwiw mo nkuruwa ne mo ayowa ho fɛfɛɛfɛ, nanso emu de, asisi ne pɛsɛmenkominya ahyɛ no ma tɔ. 26 Farisifo anifuraefo! Muntwiw kuruwa no mu kan, na kuruwa no ho nyinaa bɛtew!
27 “Munnue! Mo Farisifo ne mmara no akyerɛkyerɛfo! Mote sɛ da a wɔasra ho fɛfɛɛfɛ, nanso awufo nnompe ne nneɛma funu ahyɛ mu ma tɔ. 28 Moyɛ mo anim sɛ atreneefo, nanso bɔne ahorow ahyɛ mo mu ma tɔ.
29 “Munnue! Mo Farisifo ne mmara no akyerɛkyerɛfo nyaatwomfo! Musisi ada akɛse ma adiyifo a mo ara mo agyanom kunkum wɔn, na mode nhwiren gugu atreneefo a wokunkum wɔn no da so, 30 na mutwa mo ho ka se, ‘Sɛ na yɛte ase saa bere no a, anka yɛrenyɛ bɔne a yɛn agyanom yɛe no.’
31 “Sɛ moka saa a, mubu mo ho fɔ sɛ moyɛ atirimmɔdenfo mma. 32 Na mudi wɔn anammɔn akyi yɛ saa bɔne koro no ara bi pɛpɛɛpɛ. 33 Awɔ! Nhurutoa mma! Mobɛyɛ dɛn aguan amanehunu gya mu atemmu no?
34 “Mɛsoma adiyifo ne anyansafo ne akyerɛkyerɛfo aba mo nkyɛn. Mobɛbɔ wɔn mu bi asennua mu, akum wɔn. Mobɛbɔ ebinom akyi mmaa wɔ mo asɔredan mu, na moataa ebi afi nkurow so akɔ nkurow so. 35 Na atreneefo mogya a moahwie agu asase so nyinaa, efi Habel so de kosi Barakia ba Sakaria a mukum no asɔredan ne afɔremuka ntam no, bɛba mo so. 36 Mereka makyerɛ mo se, atemmu a wɔaboaboa ano no nyinaa, bɛba nnɛɛmma yi so.
37 “O Yerusalem, Yerusalem, wo a wukum adiyifo, na wusiw wɔn a wɔasoma wɔn wo nkyɛn abo, mpɛn ahe na anka mepɛe sɛ meboaboa wo mma ano, sɛnea akokɔbeatan boaboa ne mma ano ne ntaban ase, nanso moampɛ! 38 Wobegyaw mo fi fituw ama mo. 39 Na mise mo sɛ, efi nnɛ de rekɔ, morenhu me bio kosi sɛ, mobɛka se, ‘Nhyira ne nea ɔnam Awurade din mu reba’ no.”


text:
Kofi Annan
Wɔwoo Kofi Annan wɔ Kumasi a ɛwɔ Ghana. N'awofo de Victoria ne Reginald Henry Annan. Wɔwoo no ataa na ne nuabea Efua Atta wuu 1991. Ne din Kofi kyerɛ sɛ wɔwoo no Fida.
Adehyefie na wɔwoo Kofi Annan esan sɛ na ne wɔfa ne ne nanammarima mmienu no nyinaa yɛ ahenfo. N'agya Owura Henry Annan, a ɔyɛ Asanteni ne Fanteni ba, waree Victoria a ɔyɛ Fanteni. Ɔyɛɛ n'edwuma wɔ Lever Brothers Cocoa Comapany a na ɔyɛ Export Manager. Kofi Annan wɔ mma abien a ɔne Nigeriani Titi Alakija woe ansa wɔntam tetew mfe pii a etwam. Afei ɔne Nane Mania Annan a ofi Sweden na wɔaware a Nane nso wɔ ɛba baako wɔ aware dada bi mu.
Adesua[sesa | edit source]
Fi afe 1954 kosi 1957 no, Kofi Annan kɔɔ Mfantsipim School a ɛwɔ Cape Coast na ɛhɔ na osuaaa tema ne ahobrɛase. Wɔ 1957 a Annan wiee Mfantsipim School no, ɔman Ghana nyaa faahodie a na ɔyɛ abibimana a edi kan. Wɔ 1958 mu no, Kofi Annan toaa adesua so wɔ Kumasi College of Science and Technology a afei wɔato no Kwame Nkrumah University of Science and Technology. Ɔfaa Ford Foundation nhyehyɛe so kɔɔ Macalester College wɔ St. Paul, Minnesota wɔ 1961 mu. Ɔkɔɔ adesua no so wɔ Graduate Institute of Information Studies wɔ Geneva, Switzerland fi 1961 kosi 1962. Fi 1971 kosi 1972 no ɔbɔɔ no ho mmɔden nyaa Master of Science abasobɔ fii MIT Sloan School of Manaagement hɔ.
Edwumayɛ[sesa | edit source]
Afe 1962 mu no, Kofi Annan hyɛɛ edwumayɛ ase wɔ World Health Organisation sɛ Budget Officer. 1974 ne 1976 ntam no, na ɔhwɛ Ghana nsrahwɛ nsɛm so. Ɔsan kɔɔ United Nations (UN) na hɔ na ɔtenae kosi 2006 .
Bere a Kofi Annan wɔ UN no, na ɔhwɛ asomdwee mpontu wɔ wiase nyinaa. Saa mmere yi no basabasayɛ ne ɛko de owu pii brɛɛ Rwandaman. Na edwuma no yɛ den yiye nso Kofi Annan bɔɔ mmɔden yɛɛ nea ɛsɛ kosi mmere a asomdwee sanee Rwandafo.
United Nations edwumayɛ[sesa | edit source]
Wɔ December 13 1996 mu no UN mpanyinfo hyiaae no, wɔpaw Kofi Annan sɛ onni kuw no nhyehyɛe so. Amansan nyinaa tow aba de gyee no. Ankyɛ ara na wosuae Kofi Annan na da a edi kan wɔ afe 1997 mu no na ɔhyɛɛ edwumayɛ ase. Na Kofi Annan bedii n'anan mu a yɛfrɛ no Boutros Boutros-Ghali no, na ofi Egypt man mu enti Kofi Annan ne obibini a odii kan bɛtenaa U.N. ahengua no so. Kofi Annan mmɔdenbɔ nti no, mmere bae sɛ ɛwɔ sɛ ofi gua no so no, amansan nyinaa san toow aba de gyee no afe nnum. Eyi yɛ nwowa yiye esan sɛ na ɛwɔ sɛ abiban tena UN edwumakuw no ano mfe du pɛ nso wɔsaan toow n'aba nti no, abibiman dii mfe dunum a ebi nsii da.
Wɔ April, afe 2001 mu no, Kofi Annan tow nsa frɛɛ aman nyinaa sɛ wɔmmɔ dwetiriw a ɛbɛba ama aman a hɔn nni sika no, debɛhwɛ wɔn nnipa a wɔyɛ HIV/AIDS ayarefo.
Wɔ December 2001 mu no, Kofi Annan ne edwumakuw UN nyaa abasobɔ a ɛyɛ Nobel Asomdwee Abasobɔ wɔ edwuma a na wɔreyɛ sɛ asomdwee ne nkabom bɛba wiase afanan nyinaa.
Wɔ Amɛrika ne Britain aman ɛko a wɔreko wɔ Irak no, Kofi Annan buaa mmisae bi ano sɛ ɛko no tia UN mmra ne nhyehyɛe. Bere a aman abien yi reyɛ nhyehyɛe sɛ wɔbɛkɔ ako nno, Kofi Annan dii kan ka kyerɛɛ wɔn sɛ mma wɔn nkɔ ako wɔ bere a UN mpenee so. Wɔantie no enti eyi de mansotwe kakraa hyɛɛ Amɛrika ne UN ntam bere a na Kofi Annan rehwɛ kuw no so.
Wɔ Sudan nso a ɛko resi nno, Kofi Annan kɔɔ so hwehwɛɛ akwan a wɔbɛfa so de UN asogyafo akɔ ɔman no mu sɛnea basabasayɛ no so betwa. Ɔsan nso ne nkramokuw ne aman pii bɔɔ nkɔmmɔ ɛfa sɛnea wɔde faahodie bɛma mmaa ama wɔnn nso etumi abɔ bra a ɛbɛma wɔakoma atɔ wɔn yɛm sɛnea mmarima nya no no.
Nsɛnsɛm[sesa | edit source]
Nsɛm bi bɛttɔɔ dwa bere a Kofi Annan hwɛɛ UN kuw no so. Nea edi kan no ne sɛ, UN edwuma mu panyin a ɔhwɛ atukɔfo (refugees) so Ruud Lubbers benyaa asɛm bi. Ɛne sɛ atukɔfo yi a na ɛwɔ sɛ ɔhwɛ wɔn so no, nsɛm piee sɛ ɔde mmonaatow ne ne tumi a ɔwɔ no, de tiaa wɔn faahodie. Nsɛm no piee saa no, Kofi Annan kae sɛ nsɛm no nnyɛ nokware. Wɔyɛɛ nhwehwɛmu wiei no, ɛbaa sɛ Ruud Lubbers yɛɛ nea wɔkae nno ampa na nsɛm yi ammoa sɛnea amansan dwenee Kofi Annan yieyɛ ho.
Asɛm foforo a ɛbɛtɔɔ dwa no ne sɛ, wɔ afe 2004 mu no, nsɛm piee sɛ edwumayɛkuw a ɛwɔ Switzerland a wɔfrɛ no Cotecua Inspection SA kotuaa Kofi Annan ba barima a yɛfrɛ no Kodwo sika bi. Na edwumayɛkuw yi adi kan anya apaw sɛ wɔnhwɛ UN nhyehyɛe bi so. Edwuma no ne sɛ wɔde aduan bɛgye fangoo (oil) efi Irak fo hɔ wɔ mmere a wohia aduann yiye. Sika a Kodwo Annan gyee no nti no, amanfo pii dwenee sɛ Kofi Annan faa kwan yi so bɔɔ nyansakorɔno. Mmom Kofi Annan hyehyɛɛ kuw sɛ wɔnhwɛ asɛm yi mu. Ɛkɔpiee sɛ Kofi Annan annyɛ nea ɛnsɛ naaso kuw a wɔhwɛɛ nsɛm yi mu no kaa sɛ tumi a anka ɔwɔ sɛ ɔdebɛhwɛ nsɛm a ɛfa sika ne nsɛm foforo bi so no, wɔnnye na wɔnfa mma obi foforo a ɛbɛyɛ n'edwuma pɔtee a ɔbɛyɛ. Eyi nso ammoa Kofi Annan nnwumayɛ sɛnea ɛsɛ.
Amɛrika ne UN mansotwe nnso tiaa Kofi Annan nneyɛe pii. Kofi Annan abɛdiekyire Mark Malloch Brown kaa nsɛm tiaa Amɛrika no, Kofi Annan antia no na eyi hyɛɛ Amɛrika mpanyinfo pii abufuw. Eyi ne Irak ɛko a Amɛrika kɔe no de nsɛnsɛm hyɛɛ wɔnn ne UN ntam.
Wɔ Ɛbɔw 2005 mu no, Kofi Annan ka kyerɛɛ kuw no sɛ ɛyɛ ne pɛ sɛ wɔbɛsesa sɛnea kuw no yɛ n'edwuma ne sɛnea wɔahyehyew no. Ɔdetoo dwa sɛ ɔbɛpɛ sɛ nhyehyɛe no de tumi bɛma aman a wonni sika ɛne nea aman nnwaso nsɛm tia wɔn sɛnea amansan nyinaa betie amann nyinaa nsɛm de afa adwen wɔ sɛnea ɛsɛ sɛ nnipa tena fa.
Wɔ September 19 2006 mu no, Kofi Annan kaa wɔ amanpanyin nhyiemu wɔ New York sɛ, nsɛm a ɛda n'akoma so sɛ amanpanyin ne aman nkabomkuw no bɛhwɛ ɛne basabasayɛ ne mmra ntiae a ebu so wɔ wiase nyinaa. Ɔsan kaa sɛ ɛbɛyɛ n'anigye pii sɛ Abibiman begyae ɛko pii a wɔsɛe mpontunnwuma. Nso no, Israel ne Palestine fo nso nnyae ɛko a wɔako mfe pii ni.
Wɔ Mumu 11 2006 so no, Kofi Annan kaa ne nsɛm a etwa toɔ koraa na ɔttoo nsa frɛɛ aman a wɔwɔ tumi, nimdeɛ ne sika sɛ mma wɔnn nfa nea wɔwɔ no ntia aman a wonni bi na mmom wɔmmoa wɔn sɛnea aman nyinaa ne nnipa nyinaa bɛtena asomdwee mu.


text:
Nkyia
1Saa nhoma yi fi Onyankopɔn somfo ne Yesu Kristo somafo Paulo nkyɛn. Woyii me na wɔsomaa me sɛ memmɛboa nhyɛ nnipa a Onyankopɔn ayi wɔn no gyidi den na menkyerɛkyerɛ wɔn nokwasɛm a yɛn nyamesom 2 a ne nnyinaso gyina nkwa a enni awiei no kyerɛ no so no. Onyankopɔn a onni atoro no hyɛɛ yɛn asetena yi ho bɔ ansa na ɔrefi wiase ase; 3 na bere a ɛsɛ mu, ɔdaa no adi wɔ n’asɛnka no mu. Wɔde eyi hyɛɛ me nsa na migyina Onyankopɔn a ɔyɛ yɛn Agyenkwa hyɛ so da no adi.
4 Mekyerɛw me ba Tito wɔ gyidi baako a yɛn nyinaa kita mu mu. Adom ne asomdwoe a efi Agya Nyankopɔn ne Kristo Yesu yɛn Agyenkwa no nka wo!
Asɛmpakafo yiyedi
5 Migyaw wo Kreta sɛnea ɛbɛyɛ a wobɛtoto nnɛama a aka no pɛpɛɛpɛ na wayi mpanyimfo atuatua asafo a ɛwɔ kurow biara mu no ano. 6 Kae mmara a mehyɛ maa wo no. Ɔpanyin yɛ obi a ne ho nni asɛm na ɔwɔ yere baako na ne mma yɛ gyidifo a wɔmmɔ ahohwi, na wɔnyɛ asoɔden nso.
7 Ɛnsɛ sɛ mfomso biara ba ɔpanyin no ho efisɛ, Onyame adwuma hyɛ ne nsa. Ɛnsɛ sɛ ɔyɛ ɔhopɛfo, anaa obi a ne bo nkyɛ fuw anaa ɔkɔwensani anaa basabasayɛfo anaa oniberefo. 8 Ɛsɛ sɛ ɔyɛ obi a ɔpɛ ahɔhoyɛ na n’ani gye nea eye ho na n’adwenem da hɔ na ɔteɛ na ɔyɛ kronn na ɔwɔ ahohyɛso. 9 Ɛsɛ sɛ oso asɛm no mu dennen sɛnea wɔkyerɛɛ no no. Sɛ ɛba saa a, obetumi ahyɛ afoforo den wɔ saa nkyerɛkyerɛ pa no mu na wada wɔn a wotia asɛm no mu no nso mfomso adi.
10 Nnipa pii wɔ hɔ a wotia na wɔnam wɔ nkwaseasɛm so daadaa afoforo, ne titiriw no, wɔn a wofi twetiatwasom no mu. 11 Ɛsɛ sɛ wosiw wɔn nkyerɛkyerɛ no ano efisɛ, wɔnam wɔn nkyerɛkyerɛ bɔne no so ma ntoto ba mmusua mu nam so de pɛ sika. 12 Kreta no ankasa a na ɔyɛ wɔn diyifo na ɔkae se, “Kretafo no yɛ atorofo, mmoa bɔne ne anihafo adidifo.” 13 Na asɛm a ɔkae no yɛ nokware. Esiane saa nti, ɛsɛ sɛ moka wɔn anim yiye sɛnea ɛbɛyɛ a wobenya gyidi pa, 14 na wɔantena ase amma twetiatwa atorosɛm ne nhyɛ a efi nnipa a wɔapo nokware no no.
15 Biribiara yɛ kronn ma wɔn a wɔyɛ kronn no, nanso biribiara nyɛ kronn mma wɔn a wɔn ho agu fi na wonni gyidi, efisɛ, wɔn adwene ne wɔn atiboa ho agu fi. 16 Wɔka se wonim Onyankopɔn, nanso wɔn nneyɛe nkyerɛ saa. Wokyi wɔn, na wɔyɛ asoɔdenfo a wɔde wɔn yɛ ade pa biara a ɛnyɛ ye.


text:
NANCY OSUAHU- Senea Ɔwen Aban Mmarahye efa Mogya Wͻtwe Gu Nipaduam Haw N’abusua
Mebeyee Yehowa Adansefo no mu biako denam me maame a na ͻye Yehowa danseni bere a meye abofra no. Me maame yee obi a ohyia mmofraberem mmͻnnaato enna Yehowa Adansefo kuw yi bae ne nkyen wͻ pon ne pon ano asenka, maa wͻhyee ne nkuran se obetumi anya anidaso. Nanso nea ͻsom yi de bree yen beye mfe aduanan a atwam ni no, de mpapaemu baa m’abusua mu ene m’awofo a wogyae aware beye mfe 24 atwam. Me maame wͻ mma anan. Yen mu baasa awiei koraa no, guanee fii afie ma yegyinae me maame ͻpoo ano beye mfe bi. Me nuanom barima abien guanee ansa na ebaa wͻn tirim se wobekum wͻnho enna Me nso mefii ahyehyede no mu afe ne fᾱ bere a me kunu wui esiane Ɔwen Aban mmarahye a ebarae mogya wͻtwe gu nipaduam no nti. Me nua panyin no anka ͻye akum neho ansa ͻtwee neho fii m’abusua ho koraa. Me nuabarima ͻfoforo nso agyina mmarima ne mmarima adapaade ano, na wotuu no fii ahyehyede no mu a ͻne yen mu biara ankasa. Na me nua kumaa were howee maa anka okͻkum neho eno akyi ansa awiei koraa ofii Ahyehyede no mu. Continue reading “Nancy Osuahu”


text:
Yohane Adiyisɛm 6 Nkwa Asem (NA-TWI)
Nsɔwano
6 Afei mihui sɛ Oguammaa no abue nsɔwano ason no mu nea edi kan ano, na metee sɛ ateasefo baanan no mu baako de nne a ɛte sɛ apranaa reka se, “Bra!”
2 Mehwɛe, na mihuu ɔpɔnkɔ fitaa bi wɔ hɔ. Na nea ɔte ne so no kita agyan na wɔmaa no ahenkyɛw. Ɔkɔe sɛ nkonimdifo kodii nkonim.
3 Afei Oguammaa no buee nsɔwano a ɛto so abien no ano, na metee sɛ ɔteasefo a ɔto so abien no reka se, “Bra!”
4 Ɔpɔnkɔ foforo a ɔyɛ kɔkɔɔ bae. Wɔmaa nea ɔte ne so no tumi sɛ ɔmfa ɔko mmra asase so na nnipa nkunkum wɔn ho. Wɔmaa no nkrante kɛse bi.
5 Afei Oguammaa no buee nsɔwano a ɛto so abiɛsa no ano, na metee sɛ ɔteasefo a ɔto so abiɛsa no reka se, “Bra!” Mehwɛe, na mihuu ɔpɔnkɔ tuntum bi wɔ hɔ. Ne kafo no kita nsania abien. 6 Metee biribi te sɛ nne bi fi ateasefo baanan no nkyɛn. Na nne no se, “Awi susukora yɛ da koro akatua, ɛnna aburow susukora abiɛsa nso yɛ da koro akatua. Nanso, nsɛe ngo no ne nsa no!”
7 Afei Oguammaa no buee nsɔwano a ɛto so anan no ano, na metee sɛ ɔteasefo a ɔto so anan no reka se, “Bra!” 8 Mehwɛe na mihuu ɔpɔnkɔ nsonso bi. Wɔtoo ne sotefo no din Owu a Asaman di akyiri pɛɛ. Wɔmaa no asase nkyɛm anan mu baako so tumi sɛ ɔmfa ɔko, ɔkɔm, ɔyare ne nkekaboa a wɔwɔ asase so nkum wɔn.
9 Afei Oguammaa no buee nsɔwano a ɛto so anum no ano. Mihuu afɔremuka bi na ase na wɔn a wokum wɔn wɔ asɛnka no ho na wɔde gyidi dii adanse no akra wɔ. 10 Wɔde nne a ano yɛ den kae se, “Otumfoɔ Awurade, ɔkronkronni ne nokwafo! Woretwɛn akosi da bɛn ansa na woabu nnipa a wɔwɔ asase so atɛn na woatwe wɔn aso sɛ wokunkum yɛn?” 11 Wɔmaa wɔn mu biara atade fitaa, na wɔka kyerɛɛ wɔn se wɔntwɛn kakra kosi sɛ wobekum wɔn nuanom asomfo abɛka wɔn ho.
12 Na mihui sɛ Oguammaa no buee nsɔwano a ɛto so asia no ano. Na asasewosow a ano yɛ den bae maa owia yɛɛ tumm sɛ tuntum, na ɔsram yɛɛ kɔɔ sɛ mogya. 13 Na nsoromma tetew fi soro bɛhwee asase so te sɛ nea mframa a ano yɛ den bɔ akutu bun ma ɛtew gu fam pɛ. 14 Ɔsoro yerae te sɛ nhoma a wɔabobɔw, na mmepɔw, ne nsupɔw fii wɔn atenae. 15 Na asase so ahemfo ne nnipa akɛse ne asafohene ne adefo ne ahoɔdenfo ne nkoa ne adehye nyinaa hintahintaw abodan ne mmepɔw mu abotan mu. 16 Na wɔka kyerɛɛ mmepɔw no ne abotan no se, “Monkata yɛn so na momfa yɛn nsie sɛnea ɛbɛyɛ a nea ɔte ahengua no so no ani nhu yɛn na yemfi Oguammaa no abufuw ano. 17 Wɔn abufuw no da kɛse adu, na hena na obetumi agyina ano?”


text:
Ɔpɔ Ne Nteteɛ Pa Ho Hia Wɔ Akan Ne Kiswahili (KiswaTwili) Mmɛ Mu
$20.00
Description
Ɔpɔ Ne Nteteɛ Pa Ho Hia Wɔ Akan Ne Kiswahili (KiswaTwili) Mmɛ Mu
Akan (Twi) ne Kiswahili Mmɛ Ntotoho ne Nhwehwɛmu Josephine Dzahene-Quarshie & Ọbádélé Kambon SOLCON II ||| Yawoada 26, 2017 ||| Awia 1:15
Reginald Amonoo Dan (Fɛransefoɔ Fie)
Ahwɛtie no tenten: 31:04
Mfoniwaa dodoɔ: 38
Adwenkyerɛ mu nsɛmpɔ: Ntotoho foforɔ a afa Akan ne Kiswahili mmɛ ho akyerɛ pefee sɛ mmɛ wɔ kasa mmienu yi mu bɛmmɛn wɔn ho wɔ akwan bebree so – te sɛ wɔn su, wɔn ban, wɔn nhyehyɛɛ ɛne adwenesu-nhyehyɛɛkwan a ɛtaa wɔn akyi (Kambon and Dzahene-Quarshie, forthcoming). Saa nkitahodie ne asɛsɛm no gyina amammerɛ ne abakɔsɛm mu suahunu a ɛsesɛ wɔ Akanman mu ne Swahiliman mu. Nhwehwɛmu yi mu, yɛbɛhwɛ mmɛ dibea wɔ mmɔfra ne nkwadaa ɔpɔ ho nteteɛ ne wɔn nnesua mu. Nhwehwɛmu yi nso bɛma ɛda adi sɛ amammerɛ di mu akotene ɛberɛ a yɛdwene fa pɔ a obi pɔ ho wɔ aman mmienu yi mu. Afei ntotoho yi mu, yɛbɛyi mmɛ binom adi ɛde akyerɛ sɛnea amanmufoɔ si hunu ɔpɔ ne nteteɛ pa wɔ Akanman ne Swahiliman mu.
Reviews
There are no reviews yet.
Only logged in customers who have purchased this product may leave a review.


text:
Ɔsoro foforo ne asase foforo
1Afei mihuu ɔsoro foforo. Ɔsoro foforo no ne asase foforo no yerae, ɛnna po no nso yerae. 2 Na mihuu Kurow Kronkron a ɛyɛ Yerusalem foforo sɛ efi Onyankopɔn hɔ wɔ soro reba fam, a wasiesie ne ho te sɛ ayeforoyere a ɔrekohyia ne kunu.
3 Metee nne dennen bi fi ahengua no so se, “Afei Onyankopɔn atenae wɔ nnipa mu. Ɔne wɔn bɛtena na wɔayɛ ne nkurɔfo. Onyankopɔn no ankasa ne wɔn bɛtena na wayɛ wɔn Nyankopɔn. 4 Na ɔbɛpopa wɔn aniwa mu nusu nyinaa. Na owu nni hɔ bio; na awerɛhow ne osu ne yaw nni hɔ bio. Na kan nneɛma no atwam.”
5 Afei nea ɔte ahengua no so no kae se, “Afei mereyɛ nneɛma nyinaa foforo!” Ɔka kyerɛɛ me nso se, “Kyerɛw eyi efisɛ, saa nsɛm yi yɛ nokware a wɔde wɔn ho to so.” 6 Na ɔkɔɔ so kae se, “Wɔawie! Me ne Alfa ne Omega, mfitiase ne awiei no. Obiara a sukɔm de no no, mɛma no nsu a efi nkwa asuti mu anom kwa. 7 Obiara a obedi nkonim no benya eyi afi me nkyɛn. Mɛyɛ ne Nyankopɔn na ɔno nso ayɛ me ba. 8 Nanso ahufo ne wɔn a wonnye nni ne akyiwadeyɛfo ne awudifo ne aguamanfo ne adutufo ne abosonsomfo ne atorofo nyinaa benya wɔn kyɛfa wɔ ɔtare a ogya ne sufre dɛw wɔ mu no mu a, ɛyɛ owuprenu no mu.”
Yerusalem foforo no
9 Abɔfo baason a wokurakura nkuruwa ason a ɔhaw ason a etwa to no ahyɛ ma no mu baako baa me nkyɛn bɛkae se, “Bra, na mɛkyerɛ wo Ayefofoyere a ɔyɛ Oguammaa no yere no.”
10 Honhom no faa me, na ɔbɔfo no de me kɔɔ bepɔw tenten bi atifi. Ɔkyerɛɛ me Yerusalem, Kurow Kronkron a efi soro, Onyankopɔn hɔ reba fam, 11 a ɛrehyerɛn Onyankopɔn anuonyam mu. Na kurow no hyerɛn sɛ aboɔdenbo, sɛ ahwehwɛbo a emu sɛ ahwehwɛ. 12 Na ne fasuw no wɔ ahoɔden na ɛware yiye nso a ɛwɔ apon dumien gu ano a, abɔfo dumien na wɔhwɛ apon no so. Apon no so na wɔakyerɛw Israel mmusuakuw dumien no mu nnipa din. 13 Ɛfa biara na apon abiɛsa na ɛwɔ hɔ - abiɛsa wɔ apuei; abiɛsa wɔ anafo; abiɛsa wɔ atifi ɛnna abiɛsa wɔ atɔe. 14 Wosii kurow no afasuw sii abo dumien a wɔakyerɛw Oguammaa no asomafo dumien no din wɔ so no so.
15 Ɔbɔfo a ɔkasa kyerɛɛ me no wɔ sikakɔkɔɔ poma susudua a wɔde besusuw kurow no, n’apon ne ne fasuw. 16 Na kurow no ayi ahinanan pɛpɛɛpɛ a ne tenten ne ne trɛw yɛ pɛ. Ɔbɔfo no de ne susudua no susuw kurow no. Na ne tenten yɛ akwansin apem ne ahanum na ne tɛtrɛtɛ, ne sorokɔ ne ne tenten nyinaa yɛ pɛ. 17 Ɔbɔfo no susuw afasuw no nso a na ne sorokɔ yɛ nammɔn ahanu ne dunsia sɛnea na saa bere no nsusuwii a ɔbɔfo no nam so kae no te no.
18 Ahwehwɛbo na ɔde too afasuw no. Na kurow no de, sikakɔkɔɔ amapa a ɛyɛ hyɛnn te sɛ ahwehwɛ na wɔde toe. 19 Wɔde aboɔdenbo ahorow a ɛyɛ fɛ na ɛhyehyɛɛ kurow no fapem. Fapem a edi kan yɛ ahwehwɛbo. Fapem a ɛto so abien yɛ hoabo. Fapem a ɛto so abiɛsa yɛ omununkumbo.
20 Fapem a ɛto so anan yɛ ahabammonobo. Fapem a ɛto so anum yɛ ɛtɔnbo. Fapem a ɛto so asia yɛ bogyanambo. Fapem a ɛto so ason yɛ sikaberebo. Fapem a ɛto so awotwe yɛ apopɔbibiribo. Fapem a ɛto so akron yɛ akraatebo. Fapem a ɛto so du yɛ dɛnkyɛmmo. Fapem a ɛto so dubaako yɛ owusiwbo. Fapem a ɛto so dumien yɛ beredumbo.
21 Na wɔde nhene pa dumien na ɛyɛɛ apon dumien no. Apon no mu biara, wɔde ahene pa baako na ɛyɛe. Na kurow no abɔnten kɛse yɛ sika amapa, kronn a ɛte sɛ ahwehwɛ.
22 Na wonhu asɔredan wɔ kurow no mu baabiara efisɛ, na wɔsom Awurade Nyankopɔn Tumfoɔ ne Oguammaa no baabiara. 23 Na owia anaa ɔsram hann nhia kurow no efisɛ, na Onyankopɔn ne Oguammaa no anuonyam hyerɛn wɔ hɔ. 24 Ne hann no bɛhyerɛn asase so aman nyinaa so, na asase so aman sodifo bɛba abɛhyɛ no anuonyam. 25 Wɔntoto kurow no apon mu. Da biara ano da hɔ. Efisɛ, sum nnuru wɔ hɔ. 26 Wɔde aman no kɛseyɛ ne wɔn ahonya bɛba kurow no mu. 27 Nanso biribiara a ɛho ntew nkɔ kurow no mu. Saa ara na obi a ɔyɛ aniwude anaa otwa atoro nkɔ mu. Wɔn a wɔakyerɛw wɔn din ahyɛ Oguammaa no nkwa nhoma no mu no nko ara na wɔbɛkɔ kurow no mu.


text:
Onyankopɔn, obiara temmufo
1Awurade, woyɛ Onyankopɔn a wotwe aso, da w’abufuw adi! 2 Woyɛ nnipa nyinaa temmufo. Sɔre na fa nea ɛfata ahantanfo ma wɔn! 3 Amumɔyɛfo ani begye akosi da bɛn? Da bɛn Awurade? 4 Awudifo bɛyɛ ahantan ahoahoa wɔn ho wɔ wɔn awudi mu akosi da bɛn? 5 Wobubu wo nkurɔfo, Awurade, wɔka wo nkurɔfo hyɛ. 6 Wokunkum akunafo ne nyisaa ne amanfrafo a wɔte yɛn asase so. 7 Wɔka se, “Awurade nhu yɛn; Israel Nyankopɔn nhu.”
8 Me nkurɔfo, adɛn nti na ɛsɛ sɛ moyɛ agyimifo saa? Da bɛn na mubesua nyansa? 9 Onyankopɔn a ɔbɔɔ yɛn aso; ɔnte asɛm? Ɔbɔɔ yɛn ani; onhu ade? 10 Ɔno na aman hyɛ n’ase; ɔrentwe wɔn aso? Ɔno ne nnipa nyinaa kyerɛkyerɛfo; onni osuahu bi?
11 Awurade nim wɔn nsusuwii. Onim nyansa a enni wɔn nsusuwii mu no. 12 Awurade, ahotɔ bɛn na onipa a wokyerɛ no no nnya; onipa a wokyerɛ no wo mmara no. 13 Woma ɔhome fi nna a ɔhaw wɔ mu mu kosi sɛ wotu amoa ma omumɔyɛfo tɔ mu. 14 Awurade rennyaw ne nkurɔfo; ɔrentew ne ho mfi wɔn a wɔyɛ ne de ho. 15 Wobebu atɛntrenee wɔ asennii bio, na atreneefo apene so.
16 Hena na osii m’ananmu, ko tiaa amumɔyɛfo? Hena na osii m’ananmu ko tiaa nnebɔneyɛfo? 17 Sɛ Awurade ammoa me a anka mekɔɔ kommyɛbea. 18 Mekae se, “Meretew ahwe;” nanso, O Awurade, wo dɔ a ɛnsa da no soo me mu.
19 Bere biara a me ho ntɔ me no, wokyekye me werɛ ma m’ani gye. 20 Wo ne atemmufo a wobu atɛnkyew ma atɛnkyew yɛ atɛntrenee 21 na wɔpam tia nnipa pa na wobu wɔn kumfo no nni biribiara yɛ. 22 Nanso Awurade bɔ me ho ban; me Nyankopɔn bɔ me ho ban. 23 Ɔbɛtwe wɔn aso wɔ wɔn amumɔyɛ no ho na wɔn bɔne nti, wasɛe wɔn; Awurade, yɛn Nyankopɔn bɛsɛe wɔn.


text:
“Ogyefo no atua yԑn bɔne so ka denam amanehunu a ohui wɔ Gethsemane ne ne nkwa a Ɔde too hɔ wɔ mmeamudua no so… Wɔ Gethsemane turo no yԑn bɔne mu duru maa Odii yaw ne akomatutu maa mogya guaree no….”Gospel Principles 1992, kratafa
Ԑhe na Yesu Soaa yԑn bɔne? Ԑyԑ Gethsemane turo anaasԑ ԑyԑ mmeamudua so?
“Hena na ɔno ankasa soaa yԑn bɔne wɔ n’ankasa honamduam wɔ dua no so…”1Petro 2:24
Mogya bԑn na aka yԑne Onyankopɔn abom asomdwoe mu? Ԑyԑ mogya ԑwɔ Turo no mu anaasԑ Mogya no a ehwie wɔ mmeamudua no so?
“Na ɔmaa asomdwoe baae denam Ne mogya a ohwiei wɔ mmeamudua so na ԑnam Ne so ama woaka nneԑma nyinaa ayԑ no biako asomdwoe mu ama Ne ho”-Kolosefo 1:20
So mmeamudua no yԑ anuonyamhyԑ ma wo anaasԑ abofono?
Nanso Onyankopɔn baraa sԑ mԑkamfo ogye wɔ Awurade Yesu Kristo mmeamudua so”-Galatifo 6:14
“Efisԑ mmeamudua no ho asԑmpaka no yԑ nkwaseasԑm ma wɔn a woayera, nanso yԑn a woagye yԑn nkwa no de ԑyԑ Onyankopɔn tumi”-1Korintofo 1:18


text:
Yesu Kristo asefo
1Yesu Kristo a ofi ɔhene Dawid ne Abraham abusua mu no mpanyimfo din na edidi so yi: 2 Abraham ba ne Isak; Isak ba ne Yakob; Yakob nso mma ne Yuda ne ne nuanom. 3 Yuda mma ne Peres ne Sera. Wɔn na ne Tamar. Peres ba ne Hesron, ɛnna Hesron nso ba ne Ram. 4 Ram woo Aminadab; Aminadab woo Nahson. Nahson nso woo Salmon. 5 Salmon ne ne yere Rahab woo Boas; Boas ne ne yere Rut woo Obed; Obed nso woo Yisai. 6 Yisai ba ne ɔhene Dawid. Dawid ba ne Salomo. Dawid ne Bar-Seba a na anka ɔyɛ Uria yere no na wɔwoo Salomo. 7 Salomo woo Rehaboam; Rehaboam woo Abia; Abia woo Asa. 8 Asa woo Yehosafat; Yehosafat woo Yoram; Yoram nso woo Usia. 9 Usia ba ne Yotam; Yotam ba ne Ahas; Ahas ba ne Hisikia. 10 Hisikia ba ne Manase; Manase ba ne Amon; Amon nso ba ne Yosia. 11 Yosia woo Yekonia ne ne nuanom. Wɔwoo wɔn bere a na Yudafo te nnomum mu wɔ Babilon no. 12 Wofi Babilon nnomum mu bae no nso mu awo ntoatoaso ni: Yekonia woo Seatiel; Seatiel woo Serubabel. 13 Serubabel woo Abihud; Abihud woo Eliakim; Eliakim nso woo Asor. 14 Asor ba ne Sadok; Sadok ba ne Akim; Akim ba ne Elihud. 15 Elihud ba ne Eleasar; Eleasar ba ne Matan. Matan nso ba ne Yakob; 16 Yakob woo Yosef a ɔwaree Maria no. Saa Maria yi na ɔwoo Yesu Kristo.
17 Awo ntoatoaso a efi Abraham so de besi ɔhene Dawid so yɛ dunan. Efi ɔhene Dawid so de besi bere a wɔfaa ɔman no nnomum kɔɔ Babilon no nso awo ntoatoaso yɛ dunan saa ara. Saa ara nso na efi bere a wotu fii Babilon san baa wɔn man mu bio no de besi Kristo awo so nso yɛ awo ntoatoaso dunan.
Yesu awo
18 Afei Yesu Kristo awo ho nsɛm ni: Wɔde ne na Maria maa Yosef sɛ ɔnware no. Saa bere no, na Maria yɛ ɔbaabun, ɛne sɛ, na onnim ɔbarima. Nanso Maria nam Honhom Kronkron so nyinsɛnee. 19 Ɛbaa saa no, ne kunu Yosef a odi ne ho ni no ampɛ sɛ obegu Maria anim ase nti, ɔyɛɛ n’adwene sɛ obegyaa no aware kokoam.
20 Bere a asɛm no ayɛ Yosef dadwene no, Awurade bɔfo beyii ne ho adi kyerɛɛ no dae mu. Ɔbɔfo no ka kyerɛɛ no se, “Yosef, Dawid aseni, nnyaa Maria aware, efisɛ, ne nyinsɛn no fi Honhom Kronkron. 21 Ɔbɛwo ɔbabarima na woato ne din Yesu; ase ne Agyenkwa, efisɛ, ɔno na obegye ne nkurɔfo nkwa afi wɔn bɔne mu.” 22 Eyi nyinaa baa mu de hyɛɛ nea odiyifo no kae no ma se:
23 ”Ɔbaabun bi benyinsɛn na wawo ɔbabarima, na wɔato ne din, Immanuel,” a ase ne sɛ, “Onyankopɔn ne yɛn wɔ hɔ.” 24 Bere a Yosef nyanee no, ɔyɛɛ sɛnea ɔbɔfo no hyɛɛ no sɛ ɔnyɛ no. Enti ɔkɔfaa ne yere Maria baa ne nkyɛn. 25 Yosef ne Maria anhyia da kosii sɛ Maria woo ɔbabarima maa Yosef too ne din “Yesu”.


text:
Onyankopɔn ne ne manfo
1Mereka nokware sɛ Kristoni, na m’ahonim a Honhom Kronkron di no adanse kyerɛ me sɛ minni atoro. 2 Midi awerɛhow na mete daa yaw wɔ me koma mu ma me nkurɔfo.
3 Wɔn nti anka mepɛ sɛ Onyankopɔn nnome ba me so na ɔtew me fi Kristo ho. 4 Wɔyɛ Onyankopɔn manfo a wɔayi wɔn de wɔn ayɛ ne mma de wɔn asan atena n’anuonyam mu. Ɔne wɔn hyɛɛ apam no na ɔde mmara no maa wɔn; ɔkyerɛɛ ɔkwan pa a wɔfa so som maa wɔn nsa kaa bɔhyɛ no. 5 Wɔyɛ tete agyanom asefo na esiane sɛ Kristo bae onipasu so nti, ɔyɛ wɔn aseni. Ayeyi nka Onyankopɔn a ɔyɛ ade nyinaa so tumfo no daadaa. Amen.
6 Menka se Onyankopɔn bɔhyɛ no amma mu, efisɛ, ɛnyɛ Israelfo nyinaa na Onyankopɔn ayi wɔn sɛ ne manfo. 7 Saa ara nso na ɛnyɛ Abraham asefo nyinaa na wɔyɛ Onyankopɔn mma. Onyankopɔn ka kyerɛɛ Abraham se, “Wo manfo befi Isak ase.” 8 Eyi kyerɛ sɛ ɛnyɛ wɔn a wɔyɛ Abraham mma na mmom wɔn a wɔnam Onyankopɔn bɔhyɛ so woo wɔn no na wɔyɛ Abraham asefo turodoo.
9 Onyankopɔn nam saa bɔhyɛ nsɛm a ɛka se, “Ampa ara, mɛsan aba wo nkyɛn bio bere a ɛsɛ mu no, na wo yere Sara awo ɔba” no so na ɛhyɛɛ saa bɔ no.
10 Ɛnyɛ eyi nko. Rebeka mma baanu no nyinaa fi agya koro a ɔne yɛn agya Isak. 11 Na sɛnea ɛbɛyɛ a Onyankopɔn nam ɔba baako so bɛma ne pɛ ada adi no nti, 12 ɔka kyerɛɛ Rebeka se, “Ɔpanyin no bɛsom akumaa no.” Ɔkaa eyi ansa na ɔrewo wɔn ama wɔayɛ papa anaa bɔne. Enti na Onyankopɔn pɛ no gyina ne frɛ a ɔfrɛɛ wɔn no so, na ɛnyɛ wɔn nneyɛe so, 13 sɛnea Kyerɛwsɛm no ka se, “Medɔɔ Yakob na metan Esau” no.
14 Afei asɛm bɛn na yɛbɛka? Sɛ Onyankopɔn nyɛ ɔnokwafo anaa? Dabida! 15 Efisɛ, ɔka kyerɛɛ Mose se, “Nea mepɛ no no na m’ahummɔbɔ bɛkɔ ne so.” 16 Eyi kyerɛ sɛ Onyankopɔn ahummɔbɔ no nnyina ɔpɛ a obi pɛ sɛ onya anaa ne nnwuma so, na mmom egyina Onyankopɔn ahummɔbɔ so.
17 Kyerɛwsɛm no mu, Onyankopɔn ka kyerɛɛ Farao se, “Eyi ara nti na misii wo hene nam so daa me tumi adi sɛnea ɛbɛyɛ a, me tumi bɛda adi wɔ mmaa nyinaa.” 18 Eyi kyerɛ sɛ, Onyankopɔn hu nea ɔpɛ sɛ ohu no mmɔbɔ biara no mmɔbɔ, na nea ɔpɛ sɛ ɔyɛ den wɔ ne so no nso, ɔyɛ saa. 19 Afei, mo mu baako bebisa me se, “Sɛ saa na ɛte de a, ɛbɛyɛ dɛn na Onyankopɔn benya nnipa ho mfomso? Hena na obetumi asiw Onyankopɔn kwan n’apɛde ho?”
20 Onua, wone hena a wubetumi akasa akyerɛ Onyankopɔn? Kuku mmisa ne nwemfo se, “Adɛn nti na wonwenee me sɛɛ?” 21 Ɔnwemfo no wɔ ho kwan sɛ ɔde ɔbo no nwene nea ɔpɛ biara. Otumi nwene nkuku abien fi ɔbo tɔw mu, na ɔde mu baaka adi dwuma titiriw bi, na ɔde baako no nso ayɛ nea ɔpɛ biara. 22 Saa ara na ade biara a Onyankopɔn ayɛ no te. Ɔpɛ sɛ ɔda n’abufuw ne ne tumi adi. Enti ɔtɔɔ ne bo ase maa wɔn a anka ɔrebɛsɛe wɔn wɔ n’abufuw mu no. 23 Na ɔnam n’ahummɔbɔ so pɛe sɛ yenya n’anuonyam kɛse a wɔasiesie ama wɔn a wɔyɛ ne de no. 24 Ɛnyɛ wɔn a wɔfrɛɛ wɔn fii Yudafo mu nko na mmom, Amanamanmufo nso.
25 Wɔka wɔ Hosea nwoma mu se, “Mɛfrɛ wɔn a wɔnyɛ me man no me man, ne ɔman a mannɔ no no me dɔfo. 26 Na beae koro no ara a ɔkae se, ‘Monyɛ me man’ no, ɛhɔ ara na ɔbɛfrɛ wɔn se Onyankopɔn teasefo no mma.”
27 Na Yesaia dii Israelfo ho yaw se, “Sɛ Israelfo dɔɔso sɛ mpoano nhwea mpo a, wɔn mu kakraa bi na wɔbegye wɔn nkwa. 28 Efisɛ, Awurade bebu ntɛn asase so de awie biribiara.”
29 Sɛnea Yesaia kae se, “Sɛ Awurade tumfoɔ no annyaw yɛn akyifo bi a, anka yɛayɛ sɛ Sodom na yɛadan sɛ Gomora”.
30 Afei asɛm bɛn na yɛbɛka bio? Yɛbɛka se Amanamanmufo a wɔampɛ sɛ wɔde wɔn ho bɛta Onyankopɔn no nam gyidi so ma wɔfataa Onyankopɔn anim, 31 wɔ bere a wɔn a wɔayi wɔn no pɛe sɛ wɔnam mmara bi so fata Onyankopɔn anim no, wɔantumi. 32 Adɛn nti na ɛbaa saa? Efisɛ nea wɔyɛe no mfi gyidi mu na mmom efi nnwuma mu. Wohintiwii “hintibo” 33 a Kyerɛwsɛm no ka fa ho se, “Mede hintibo ne amanehunubo a ɛbɛma nnipa ahwe ase reto Sion na obiara a obegye no adi no, anim rengu ase da.”


text:
Asomafo 20 Nkwa Asem (NA-TWI)
Paulo fi Efeso
20 Basabasayɛ yi akyi no, Paulo frɛɛ asuafo no kaa nsɛm de hyɛɛ wɔn nkuran, kraa wɔn fii hɔ kɔɔ Makedonia. 2 Okyinkyin saa amantam no mu tuu asuafo no fo de hyɛɛ wɔn nkuran. Afei, obeduu Hela. Odii hɔ abosom abiɛsa. 3 Bere a ɔresiesie ne ho akɔ Siria no, ɔtee sɛ Yudafo no abɔ ne ho pɔw; enti ɔsan n’akyi kɔfaa Makedonia kɔe.
4 Piro a ofi Beroia no ba Sopater ne Paulo na ɛkɔe. Wɔn a wɔka ne ho kɔe no nso bi ne Aristarko ne Sekundo a wofi Tesalonika ne Gaio a ofi Derbe ne Timoteo ne Tihito ne Trofimo a wofi Asiaman mu no. 5 Saa nnipa yi dii kan kɔtwɛn yɛn wɔ Troa. 6 Yedii Apiti Afahyɛ no wiei no, yefii Filipi, na nnanum akyi no, yɛkɔtoo wɔn wɔ Troa, dii nnawɔtwe wɔ hɔ.
Paulo nyan Eutiko
7 Nnawɔtwe no mu da a edi kan no, yehyiaam sɛ anuanom didii. Esiane sɛ na ade kye a Paulo befi kurow no mu no nti, ɔkasa kyerɛɛ anuanom no kosii ɔdasum. 8 Na akanea pii wɔ abansoro dan a yɛahyia wɔ hɔ no mu. 9 Bere a Paulo rekasa no, na aberante bi a wɔfrɛ no Eutiko te mfɛnsere ano retɔ nko. Ɔdae hatee ma ofii abansoro dan a ɛto so abiɛsa no so bɛhwee fam. Wɔmaa ne so no, na wawu. 10 Paulo sian baa fam, kobutuw ne so, maa no so kae se, “Munnsuro, efisɛ, onwui!” 11 Afei ɔsan foro kɔɔ abansoro no so kobubuu abodoo ne asuafo no dii. Paulo toaa ne kasa no so kosii adekyee ansa na ɔregyaw wɔn hɔ. 12 Anuanom no de anigye de aberante a wonyanee no no kɔɔ fie.
Paulo kɔ Mileto
13 Yɛde hyɛn dii kan kɔɔ Aso sɛ yɛrekɔfa Paulo wɔ hɔ, efisɛ, na waka akyerɛ yɛn se ɔrefa fam akɔ hɔ. 14 Ɔbɛkaa yɛn ho wɔ Aso na yɛne no toaa so kɔɔ Mitilene. 15 Ade kyee no, yekoduu Kio. Ne nnanu so no, yebeduu Samo; na n’adekyee no, yebeduu Mileto.
16 Esiane sɛ na Paulo ho pere no sɛ, sɛ ebetumi a obedu Yerusalem akodi Pentekoste Afahyɛ no wɔ hɔ no nti, ɔyɛɛ n’adwene sɛ ɔrennyina Efeso sɛnea ɛbɛyɛ a ɔrenkyɛ wɔ Asia. 17 Paulo soma fii Mileto kɔɔ Efeso kɔka kyerɛɛ asafo mpanyimfo no se wonhyia no.
18 Wɔbae no, ɔka kyerɛɛ wɔn se, “Efi da a edi kan a mebaa Asia no, munim ɔkwan a mefaa so ne mo tenae. 19 Ɛwom sɛ ɛnam Yudafo no pɔwbɔ so ma mihuu amane bebree de, nanso mede ahobrɛase ne nisu yɛɛ m’adwuma sɛ Awurade somfo. 20 Munim sɛ bere a na merekyerɛkyerɛ mo wɔ guam ne afi mu no, mamfa biribiara a ɛho bɛba mo mfaso no anhintaw mo. 21 Mebɔɔ Yudafo ne Amanamanmufo no kɔkɔ se wɔntwe wɔn ho mfi wɔn bɔne ho, mfa wɔn ho mma Onyankopɔn, na wonnye Yesu Kristo nni.
22 “Afei esiane sɛ Honhom Kronkron ahyɛ me no nti, merekɔ Yerusalem a minnim asɛm a ɛbɛto me wɔ hɔ. 23 Nea minim ara ne sɛ, Honhom Kronkron abɔ me kɔkɔ se kurow biara a mɛkɔ mu no, wɔde me bɛto afiase na mahu amane. 24 Sɛnea ɛbɛyɛ a metumi madu botae a esi m’anim no ho na mawie dwuma a Awurade Yesu de maa me sɛ menka Onyankopɔn dom ho asɛmpa no nti, mammu me kra sɛ ade a ɛsom bo.
25 “Minim sɛ mo a maka Onyankopɔn Ahenni no ho asɛm makyerɛ mo no mu biara renhu me bio. 26 Ɛno nti, ɛnnɛ, mereka makyerɛ mo se, sɛ ɛba sɛ mo mu bi yera a, na emfi me. 27 Efisɛ, mamfa Onyankopɔn asɛm no mu biara anhintaw mo.
28 Monhwɛ mo ho so ne nguankuw a Honhom Kronkron de wɔn ahyɛ mo nsa sɛ ahwɛfo no yiye. Monhwɛ wɔn yiye, efisɛ, Onyankopɔn de ne Ba no mogya na agye wɔn. 29 Minim sɛ me kɔ akyi no, atoro akyerɛkyerɛfo a wɔn ho yɛ hu sɛ mpataku bewura mo mu abɛsɛe mo. 30 Bere bi bɛba a, mo mu binom bɛsɔre, nam atoro so atwe asuafo no mu bi adi wɔn akyi. 31 Ɛno nti, monna mo ho so! Monkae sɛ, mfirihyia abiɛsa a midii wɔ mo nkyɛn no, menam amanehunu ne yaw mu tuu mo fo awia ne anadwo.
32 “Afei, mede mo hyɛ Onyankopɔn ne ne dom nsɛm a etumi hyɛ mo gyidi den na ɛma munya n’agyapade a wasiesie ama ahotefo no nsa.
33 “M’ani ammere obi dwetɛ anaa sika anaa ntama. 34 Mo ara mudi adanse sɛ, me nsa ano adwuma so na menam mehwɛɛ me ho ne wɔn a wɔka me ho no. 35 Mede m’abrabɔ ayɛ nhwɛso akyerɛ mo sɛ, ɛsɛ sɛ yɛyere yɛn ho yɛ adwuma de boa ahiafo na yɛkae sɛ, Awurade Yesu ankasa kae se, ‘Ɔma mu wɔ nhyira sen ogye.’ “
36 Paulo kasa wiei no ɔne wɔn nyinaa buu nkotodwe bɔɔ mpae. 37 Wɔn nyinaa sui, bam no, maa no nantewye. 38 Nea ɛyɛɛ wɔn awerɛhow koraa ne asɛm a ɔka kyerɛɛ wɔn se wɔrenhu no bio no. Afei wɔn nyinaa kogyaa no hyɛn no mu.


text:
J.B. Danquah
Joseph Kwame Kyeretwie Boakye Danquah yɛ Ghana panyin baako a wɔampene Kwame Nkrumah aban wɔ bere a Ghana nyaa faahodie ekyi no. Na ne mfɛfo frɛ no Nana Kwame Kyeretwie.
Wɔwoo Danquah wɔ Bempong wɔ Akanman mu. Na ɔyɛ ɔdehye a ofi Ofori Panyin fie a saa bere no wɔyɛ ɔman Ghana ameneɛkuw nhyehyɛe nnipa titiriw. Danquah kɔɔ London suapɔn na hɔ na osuaa abakɔsɛm ne felɔsɔfi. Ɔyɛ obibini a odi kan a suapɔn no maa no DOCTRATE a wɔ abakɔsɛm mu.
Ɔsan baa Ghana (saa bere no na wɔfrɛ no Gold Coast) wɔ afe 1927 mu. Ne tema a ɔwɔ ma Ghana kɔɔ soro yiye na ɔne Ghana panyin baako saa bere no a yɛfrɛ no Owura J.E. Casely Hayford faa ayɔnkoɔ. Casely Hayford na ɔteee kuw a wɔfrɛ no National Congress of British West Africa. Afe 1930 mu no, Casely Hayford yaree na ansa obewu no, ɔfrɛɛ Danquah na ɔka kyerɛɛ no sɛ ɔnhwɛ abibiman nyinaa faahodie so. Mmom na Danquah mfa abibiman a wɔka borɔfo kasa wɔ West Africa nkabom adwen a na Casely Hayford wɔ. Nso no, na ɔmpɛ sɛ ɔde ne ho bata aman a wɔnka borɔfo no ho eefisɛ na Danquah gye di sɛ wɔde wɔadwen ne wɔn nneyɛe fa aborɔfo no kwan a wɔnnyɛ nneɛma te sɛ nea abibifo yɛ no. Eyi nti Danquah faa adwen sɛ ɔbɛhwɛ Ghana faahodie nnwuma so.
Danquah dahuruubɔ krataa a ɔfrɛɛ no "The Times of West Africa" fi 1930 kosi 1935 mu. Krataa yi ne dahurubɔ krataa a eedi kan wɔ Ghana. Ɔde ne ho hyehyɛɛ nnwuma pii a wɔfa amanyɛsɛm ho wɔ afe 1930 ne ekyi. Eyi de no kɔɔ Britainman mu wɔ 1934. Fi 1934 kosi 1937 no, na ɔyɛ Nsɛnkyerɛwni-Panin wɔ "Gold Coast Youth Conference".
Danquah bɛyɛɛ mmrahyɛbedwani wɔ 1946 mu na ɔhwehwɛɛ kwan a wɔbɛhyehyɛ mmra ɛbɛboa ama Ghana enya faahodie. Ɔboaa sɛ wɔbɛtew kuw United Gold Coast Convention. Bere a Kwame Nkrumah fii amanɔne bae no, ɔdanee kuw no yɛɛ amanyɔkuw. Wɔ 1946 mu no, tumi ho mansotwe kakraa tuu UGCC ase na Nkrumah tew ne ho kɔtew Convention People's Party (CPP). Wɔde Danquah ne Nkrumah kɔɔ fie ase wɔ 1948 mu, na eyi maa amanfo nyinaa de obuo maa wɔn. Wɔsan tow aba paw Danquah kɔɔ mmrahyɛbedwa nkyekyɛmu abien a wɔbɛyɛ "House of Representatives" ne "House of Elders". Eyi amma so saa no, Danquah annonyam nyinaa brɛɛ ase. Abatoɔ a ɛbaa so wɔ 1954 ne 1956 mu nyina ankɔ yiye amma no.
Ghana nyaa faahodie wɔ 1957 mu. Danquah san kɔɔ ɔmanpanyin abatoɔ a ɔne Nkrumah na wogyinae wɔ afe 1960 mu. Nkrumah dii nkunin na 1958 mu no wɔde Danquah san kɔɔ fie ase. Afe baako ekyi no, woyii no. Ɔbɛyɛɛ Ghana Bar Association ne dwumapanyin na wɔsan de no hyɛɛ fie ase wɔ 1964 mu. J.B. Danquah hwere ne nkwa wɔ fie ase na aban no annyɛ nhyehyɛe biara antew n'anim sɛ ɔmanba titiriw.
Danquah kyerɛw nhoma abien wɔ Akanfo mmra ho a wɔde "Gold Coast Akan Laws and the Akim Abuakwa Constitution (1928)" ne "Akan Doctrine of God (1944)"


text:
Ayeyi dwom
1Kamfo Awurade. To dwom foforo ma Awurade. Kamfo no wɔ ne gyidifo bagua mu.
2 Ma w’ani nnye, Israel, wo boafo nti. Momma mo ani nnye, Sionfo, esiane mo hene nti! 3 Momfa asaw nkamfo ne din. Mommɔ nkyene ne nsanku nkamfo ne din.
4 Awurade ani gye ne nkurɔfo ho. Ɔma ɔhobrɛaseni di nkonim de hyɛ no anuonyam. 5 Momma Onyankopɔn ani nnye wɔ wɔn nkonimdi mu na wɔnto ahosɛpɛw nnwom anadwo mu nyinaa.
6 Wɔrekamfo Onyankopɔn no, wɔnteɛm dennen bere a wokita wɔn nkrante nnamnnam no a, 7 wɔde bedi aman so na wɔatwe nnipa aso 8 na wɔakyekyere ahene wɔ nkɔnsɔnkɔnsɔn mu, wɔn mpanyimfo daban nkɔnsɔnkɔnsɔn mu, 9 na wɔatwe aman aso sɛnea Onyankopɔn ahyɛ no. Eyi ne Onyankopɔn nkurɔfo nkonimdi.
Kamfo Awurade.


text:
“ Na mpo onipa betumi anya adiyisԑm bebree ne tumi a ɔde yԑ nnwuma akԑse nanso saa ɔhoahoa neho wɔ n’ahoɔden mu a, na obu Onyankopɔn akwankyerԑ animtiaa na mmom odi n’ankasa ne honam akɔnnɔ akyi a, ԑsԑ sԑ ɔhwe ase na Onyankopɔn aweredi ba ne so-Amanne ne Apam 3:4
Yosef Smith ɔhoahoa neho wɔ n’ahoɔden mu”?
“Mewɔ ahohoahoa pii kyԑn nea onipa biara anya. Nnipa dɔm kԑse a abɔ dɔmpem agyina m’afᾱ no ԑnyԑ Paulo,Yohane anaa mpo Yesu nyae saa. Mehoahoa meho efisԑ onipa biara anyԑ adwuma a mayԑ no….–Yosef Smith, May 26:1844, Asɔre no Abakɔsԑm po 6, kr. 408-409.
Mehyԑԑ nkɔm sԑ worennya tumi mfa nkum me kosi sԑ m’awie m’adwuma na mayԑ krado sԑ mԑwu”– Asɔre no Abakɔsԑm po 6, kr. 58
So Yosef Smith na “wɔayԑ krado sԑ obewu”?
“Yosef…obue pon no wɔ anammɔn kakraa akyi pԑ ԑnna oyii ne tuo toe gui wɔ ewim-etuo no mmoba abien anaa abiԑsa no fomee ne botae…ԑnna neho bԑdaa adi wɔ n’awudifo no nsam ma ɔteԑԑm sԑ O Awurade me Nyankopɔn!”-June 27, 1844, Asɔre no Abakɔsԑm po 6, kr. 618.
“Nea ɔhoahoa neho wɔ akyԑde nnaadaa mu no yԑ te sԑ ewim ne mframa a onni nsu”-Mmebusԑm 25:1


text:
Kasamu : Adia a edi Numee eni dua ba.
Kasamu : Adia a Nakatua be tu gye di ne ewu ne owuo ekyiri.
Kasamu : Kwan papa Ajuma
Kɔmhyɛni Mohammad asomdwee nkanu nena ahumbɔbɔr ema adehyeman
By Mohammed Munir Mohammad
• Kasamu/ Kɔmhyɛni Mohammad asomdwee nkanu nena ahumbɔbɔr ema adehyeman
Mmara ena Ennuama eya ensha ema kramoni se waye ma nu yunku kramoni
Kasamu : Mpae a yaye emira ye kɔ Nyame dan/Masalaci.
• Kasamu : Mpae Ne Suban yedi wu Nyame Sum dan
• Kasamu : Mpae a yaye ewu akwantu mu.
Kasamu : Mpae a yaye amira wa Nyan efiri Ndamu
Kasamu : Mpae bo ewu Nyamefere mu
• Kasamu : Mpae yaye a didiye ekyiri
• Kasamu : Mpae Ne Suban yeka emira wu puei afiri Nyame Sum dan
Kasamu : Mpae yaye emira wu kɔ Nyame Sum dan
• Kasamu/ Mpae yayewu (Ablution/ahodwira)Nso Kuta echi.
Kasamu Mpae yaye se mframa ebo bɔ.
• Kasamu : Mpaye a yabu ma yareni.
• Kasamu/ Mpae yayewu (Azan)Nyamefire Nteamo echi.
• Kasamu: Ma wukanciye enye nyame nti ewu adwumayɛ.
• Kasamu/ Mfaso a ewu se wubeye Adwuma a eye nshi wo woso.
Mfaso ne Akatua a ewu Salat Jama’a mu/ Nyamefere a yaye wu Dom mu
By Mahmoud Ahmed Mahmoud
Kasamu : Mfaso ne Akatua a ewu Salat Jama’a mu/ Nyamefere a yaye wu Dom mu.
Kasamu: Mfasowo a ewɔ Muharram bosoome mu.
• Kasamu : Mfasowo ne Akatua a ewu Nyame suro/ kɔsaankɔmee su mu.
Kasamu : Mfasowu ne Akatua a ewu se wubekyire wube papayɛ.
Kasamu : Mfasowu ne Akatua a ewu Nyame dɔ mu.
Kasamu ewu Mbere Mfaso ewu Esum(Islam) mu
Nuhufo: Ne Asekyere ne Gyenasu (tebea / su)
Kasamu: Nuhofo na hwehwɛ bɔnefakyɛ.
Kasamu: Nuhofo ne hwehwɛ bɔnefakyɛ.
Kasamu : Nuhofo/ Nsakere
Kasamu: Nfasowo a ewu Sika yea ma Nyame nti.
Kasamu : Nfasua a ewu Fida Nyame fere mu(JUMA’A SALAH).
Kasamu Nyamefery(Salah) tebea su/ gyinaso
Kasamu : Nyame Suro/ Suro Allah
• Nyamefery(Salah) fapem/ (Pillars) • Nnouma Nyamefery Gyenaso
kasamu Nyamefery(Salah) asɛde/ena ndeɛma eye hye
• Kasamu: Nimdiyefowo rekasa efa Shiites gye di ho.
• Kasamu: Nhyehyɛekwanso ewu Nyame fire/ asɔre.
Kasamu : Nimdee sua Nfasou/ Jinabre a ewu Nimdee Sua hu.
Kasamu : Niyyat/Kanchia tebea: Jina birei.
• Kasamu/ Nkabom/ nkabomu
Kasamu: Nkitahodi ɔbɛnsaa no Jews na no Shiites.
Kasamu: Nokware ntoboase/Aboatare.
Kasamu: •Najaf na Karbala ewu Shiites fowo.
• Kasamu/ Nanka wukaase nyame pea(In Shaa Allah)
Enuamaa Miyansa a eye nshe se wɔ biara be hɔ, ene se Wɔ bi hunu uyankupoɔ, ne esoɔm, ne ne Kumshene Mohammad.
Kasamu : Kramuni Atamdidia ebususɛm/ akiwadia
Kasamu: kɔmhyɛni Moh. SAHABAH/ hokafow Gyinabyre.
Kasamu : Laa Ilaaha Ilalaahu Tebea/gyinaso
Kasamu: Istinja’a/ Ahopra.
Kasamu: Ifta’ar/Nsua num ewu Kirwia mu ne mmira bere.
Enuamaa Esae Islam Sum Encyere cyeremu
Kasamu: Islam na ne pillars/ Kramu som na ne fapem.
Islam Sum Ase kyere/ Nkramu sum asekyere
Kasamu: • Imamate ewu Shiites fowo ho.
Kasamu: Jinabre ne mfasowo ewu Ramadan bosoome mu.
Kasamu : Enibere/ Aho ɔ yaa ebususɛm
• Kasamu : Enyase yayei a tiri hwi bi na ya gya bi
Kasamu: Eid al-Adha/ Donye
Kasamu: Eid al-Fitr/Bronye kuma.
Ebira ɔbɛnsaa Muslims na Shiites/ Ensusuniye a adan Kramofowo eni Shiite fowo
By Abdul Nasir Mohammad
Kasamu: Ebira ɔbɛnsaa Muslims na Shiites.
Kasamu: Ebira ɔbɛnsaa Sunni na Shiite.
Kasamu : Ebususɛm/ Boniyaye Etia Awofo
• Kasamu : Ema wubunfo/ dam
• Kasamu/ Fa woho Twere Nyame/ Nya gye di
Kasamu : Edidia ehu te/Halal
Kasamu : Adwumayɛ/ siantiri ebema wura ɔsoro ahiman mu
Kasamu a ɛkyery sɛ Nyame ye biakoyɛ/ baako
• Kasamu : Afotu/Egyinatu
Kasamu: Afɔrpata ma kyere kɔm.
Kasamu: • Ahoboaboa ma e wu
• Kasamu : Ahobrɛase mfasowo ne na Akatua.
Kasamu : Akwanmusɛm ma Solomon- asomudwoe nka nu.
Kasamu : Adanse Honu / kontompo Ebususɛm.
Kasamu: Adom Ne Akatua a ewu SUHOUR Didiamu
Caliphate /krabɛhwɛ ewu Nyame asomafo ekyiri asomdwee nkano
By Abdul Nasir Mohammad
• Kasamu: Caliphate /krabɛhwɛ ewu Nyame asomafo ekyiri asomdwee nkano.
• Kasamu: De mekae emfiri meho
Kasamu: Bere ben na Shiites yɛ sɛ/ ye nya wumu?.
Barimba sera aseye eni adia eyese woka(Mpae a eyese wo ye) Mpae a yaye sawoka aseyah
By Mahmoud Ahmed Mahmoud
• Kasamu : Barimba sera aseye eni adia eyese woka(Mpae a eyese wo ye) Mpae a yaye sawoka aseyah.
• Kasamu: Bɔnefakyɛ/fafri Nfasowo
• Kasamu : Dwae ne Ahantan/Ahomaso ebususɛm.
Kasamu : nkyerɛkyerɛmu Dɛn na ye Islam( Kramu Sum)
Kasamu:Dɛn naye Sunnah/kɔmhyɛni kwan?
Kasamu: Dɛn naye Adifofro ewu som mu?
• Kasamu/ Mun ye Nuho na mun bisa bɔnefakyɛ.
• Kasamu: Muntunifo Na munchiranu
Kasamu: Muta’a Ewu Shiites fo/ ɔbaa fun.
Kasamu:Eye Achiwadia se wu be ahoroba akokɔnini.
Kasamu : Eye Achiwadia se wu de abɔde bi bedinsi/ntam.
Eye Aciwadie se wu be ka Ayekoo ema Kafiri fo ewu wunu Buronya
By Mahmoud Ahmed Mahmoud
Kasamu : Mpae a yaye ewu akwantu mu Eye Aciwadie se wu be ka Ayekoo ema Kafiri fo ewu wunu Buronya.
• Kasamu Eye Achiwadia se wu be ye ahoroba/Yew mframa.
• Kasamu : Eye Achiwadia se yadi biribi beka Som mu.
Eye akyiwadeɛ se wube kasa mera’a wɔ ja unae ana wɔ wɔ no kɔ tiefi
By Mahmoud Ahmed Mahmoud
Kasamu : Eye akyiwadeɛ se wube kasa mera’a wɔ ja unae ana wɔ wɔ no kɔ tiefi.
Eye nhyɛ wo wuso se wube ye nhyɛ wo wabusua se wumu be ferei Nyame/ yɛ asɔre
By Mahmoud Ahmed Mahmoud
Kasamu : Eye nhyɛ wo wuso se wube ye nhyɛ wo wabusua se wumu be ferei Nyame/ yɛ asɔre.
• Kasamu/ Gyedi ( Al-Eman)
SEARCH PODCASTS
Search the whole Internet's podcasts in Islam


text:
ANNA MARIE ADANSEDI NO
Ebia woahu no wɔ Ahenni Asa wonim saa ɔbaabun ahoɔfɛfo onuawa a ɔwɔ mmofra no. Onii a ɔbɔ mmɔden sɛ ɔbɛtete ne mma wɔ nokware no mu nkutoo. Nea wobuu no sɛ ɔmfata okunu biara efisɛ biribi pa biara nni neho. “Obiara rempɛ wo ne w’adesoa! sɛnea onuawa akwampae anuonyamfo bi kae kyerɛɛ me no.
Te sɛ mo mu bebree fam no, wɔtetee me wɔ me mofraberem sɛ Yehowa Danseni. Nokwarem no na me dɔ Yehowa wɔ m’asetra nyinaa mu. Na me dɔ Anuanom Mmarima ne Mmea na afei megyee dii sɛ (Ɔwɛn Aban Ahyehyɛde) yɛ “NOKWARE NO”. Minyinee wɔ San Francisco bere a Vietnam Ɔko a Abibifo Amanyɔkuw (Black Pather), asesewfo ne “Hippie” Movement fii ase no, na me botowee sɛ me gyae “nokware no” bɛsɛe me wɔ ɔkwan bi so efisɛ mintumi “nnyɛ” adepa biara”. Bio nso, me yare wɔ fewdi ne atemmu ne Harmagedon ho suro a ɛnkyɛ ɛbɛba. Nanso yefunu ɛto anan a mefae wɔ mfe 19 (akyiri a me mma no papa gyaw yɛn hɔ wɔ afe 1974 awiei no) Yehowa Adansefo no bisaa me sɛ “dɛn nti na memma me mma awu efisɛ mempɛ sɛ m’asetra ne Yehowa trenee ahwehwɛde hyia? So wopɛ ANKASA sɛ wodi wo mma mogya ho asōdi?
Efi afe 1966 Ɔwɛn Aban no aka asɛmpa no besi nnɛ sɛ Harmagedon bɛba ANSA NA nsutɔ berem wɔ afe 1975 mu. Ɛnnɛ Yehowa Adansefo bɔ mmɔden sɛ wɔbɛgye akyinnye wɔ atoro nkɔmhyɛ yi ho nanso minim sɛ ɛyɛ nokware efisɛ na mewɔ Ɔwɛn Aban no nhyiam ase wɔ afe 1966 bere a “Harmagedon nkɔmhyɛ” foforo ho nkaebɔ baae ne ɛho nhoma (Life Everlasting In Freedom of The Sons of God). “Ɔkasafo no kae sɛ Nhoma yi di ADANSE sɛ “mmere yi” Ɔwɛn Aban Asafo anya Harmagedon da no pɛpɛɛpɛ. Ɔkasafo no kae kyerɛɛ yɛn sɛ Ɔwɛn Aban no ahyehyɛe kratafa anum nnidiso nnidiso wɔ nhoma no Ti a edi kan a edi adanse sɛ wɔyɛ nokware. Yiw! me kae eyi paa ɛne anigye a Yehowa Adansefo nnipadɔm mufo biara nyae de tɔɔ nhoma no ntɛmntɛm na ɔhwɛɛ nnidiso nnidiso nsɛm nhyehyɛe no. (Click HERE for complete photocopied documentation from Watchtower publications regarding the 1975 false prophecy.)
Enti bere a anuanom mmea no ama masusuw sɛ Yehowa bɛsɛe me mma no gyesɛ mesan dɔm Ɔwɛn Aban Ɔsom no bio. Me fii ase kɔɔ nhyiam na misuae Ɔwɛn Aban no nhoma. Mede meho hyɛ afie ne afie asɛmpaka adwuma mu de bɔɔ Ɔwɛn Aban Harmagedon sɛe no ho kɔkɔ, na afei misuae ade pii sɛnea “mɛsɔ Yehowa ani” efisɛ mempɛ sɛ Yehowa bekum me mma. Ɛwom sɛ na ɛne mesusuwii nhyia, nanso mesan kɔ Ɔwɛn Aban Ahyehyɛde no mu bio na metetee me mma no wɔ nokware no mu. “Na meyɛ Ɔwofo biako a midi hia a wɔsan di meho fɛw bere nyinaa. Mihui ɔtaa ne me mma “agyaka” a Anuanomm mmarima apo wɔn no sɛ ɛyɛ “Satan kwan a ɔpɛsɛ ɔtwe me fi Yehowa ho. “Mihui sɛ Yehowa adom me ama “ɔkwan bio” nti mebɔɔ meho mmɔden sɛ mɛyɛ Yehowa Danseni pa. Migyinae me nsɛnnennen ne m’ankonamyɛ ano mfe nyinaa mu. Ɛtɔ mmere bi a misusuw sɛ “Dɛn bɔne na mayɛ?” efisɛ “m’ani nnye” sɛnea ɛsɛ sɛ minya. Ɛyɛ misu na me bɔ mpae sɛ Yehowa mmoa me mma menyɛ “ɔdansefo pa”. Misusuwii sɛ biribi ɛnkɔ yiye wɔ m’abusua ketewa no mu efisɛ yɛnyɛ abusuafo a wɔde yɛ gyina asɛnka aguaso wɔ nhyiam ase.
Mmere pii na mihyia “suban bɔne” ne ɔtaa. Sɛ mfatoho no, mihui sɛ m’ayɛ “fewdi ade’ Ɛnna Onuawa biako kyerɛkyerɛɛ me mu sɛ efisɛ menware nti a (ɛne sɛ menni gyinabea sɛ ɔwarefo na minni okunu a ɔbɛbɔ me ho ban). Wobuu me sɛ “ade kwa” a ɛfata fewdi, mibuu me nsɛnnennen a anuanom ma mefaam no nyinaa sɛ “ɛyɛ nsɔhwɛ a efi Satan nti migyinae ano, Nanso me gye di ankasa sɛ awiei Yehowa “piaa” me fii Ahyehyɛde no mu wɔ afe 1986 mu de gye me nkwa na wɔ saa bere no, na m’asetra nyinaa mafam no ama m’awiei sᾱ.
Mpo efi afe 1975 no, bere a na meresua ama m’asan ne Yehowa Adansefo asom no, minyae wɔnho “adwempa” nanso, esiane sɛ wɔaka akyerɛ me sɛ Satan bɛyɛ nea obetumi biara ama m’agyae Yehowa som ne Ɔwɛn Aban Ahyehyɛde no, mibuu me adwenem keserenee sɛ ɛyɛ m’ankasa akwammɔne ne Satan “nnaadaa”….. Enti, mehyɛɛ adwenem keserenee so, sua ade pii efisɛ na mehwɛ kwan sɛ m’adwenem nnaa no befi meso. Nanso amma saa.
Awiei koraa mene me kyerɛkyerɛni no suae bɛyɛ mfe abien no mikae sɛ mente atenka pa sɛ mede meho bɛbɔ Ɔwɛn Aban Som agye asubɔ anya ahofama bio. Na Ɔkae kyerɛɛ me sɛ “Wiɛ wo ara nim sɛ ɛne “nokware no”. “Yehowa ayɛ biribiara ada N’abodwokyerɛ adi akyerɛ wo”. Ebia ɔretwɛn sɛ wo nso wobɛsi gyinae sɛ wobɛsom no, na ma No nhu sɛ wɔayɛ krado na gye asubɔ na wobehu anigye a worehwehwɛ no wɔ nokware no mu”. Wiɛ, me dwinnwen nea me kyerɛkyerɛni no ka kyerɛɛ me no na mebɔɔ ɛho mpae nanso biribi asesa, nti misii gyinae sɛ nea ɔkae no bɛyɛ nokware. Misii gyinae sɛ ɛmfaho atenka bɔne biare mete no mɛgye asubɔ wɔ ɔmantam nhyiam edi hɔ no ase. Bere a me gyina asubɔ atrae hɔ no na mete atenka bɔne na na mepɛ sɛ miguane fi nhyiam no ase na afei mene Yehowa adansefo nni hwee yɛ bio. Metee nka sɛ wɔadaadaa me bere a me gyee toom sɛ mɛgye asubɔ no, na bere a wɔde me hyɛɛ nsu ase no me bɔe Yehowa mpae sɛ ɔfa me bɔne nkyɛ me. Meyɛɛ nea metumi biara sɛ me bɛtra “nokware no” nkutoo mu efisɛ na mepɛ sɛ me mma no bewu wɔ Harmagedon sɛe esiane me koma bɔne nti.
Bɛyɛ mfe dubiako ne fᾱ a me bɔe mmɔden sɛ “mɛsɔ Yehowa Ani no nneɛma bɔne sii. M’adamfo kunu too me mmɔnnaa. Minim ɔne ne yere bɛyɛ mfe pii. Na ɛyɛ nea menhwɛ kwan koraa na ɛmaa meho “dwiriw” me. Okunu no bae me fie anɔpa edi hɔ no bere a me mma no ada wɔ ɔdan no soro no ɛnna ɔtoo hyɛɛ meso bio. Ɛmaa me adwene sɛe. Enti me gyae me mma a medɔ wɔn hɔ dee meho kosiee wɔ ahɔhodan mu nnafua anan. Na mepɛ sɛ mekum meho. Na m’adwene ayɛ basaa. Nea mitumi yɛe bere a mewɔ ɛhɔ no ɛne sɛ mɛnom nsᾱ, na masu ateɛteɛɛm. Na me yɛe eyi bɛyɛ nnɔnhwerew nsia toaso. Enti awiee koraa mekowie ayaresabea mpofirim esiane me nsᾱnom ama manya komayare nti.
Bere a me bae efie akyi no, mikae asɛm no kyerɛɛ Mpanyimfo, te sɛ nea mayɛ “bɔne a ɛyɛ anibere ne animguase” Wɔkae kyerɛɛ me sɛ ɛsɛ wɔne me yɛ nhyiam ama wɔatumi ne me asusuw nea mayɛ no, efisɛ Ɔmansi Sohwɛfo no reba ne nsrahwɛ wɔ dapɛn a edi hɔ no. Na me nipadua ayɛ titirititiri me fii ase hwɛɛ me mma no, ne nhyiam kɔ kosi da du no. Anuanom ne me hyiae bɛyɛ mprɛnsa ne mprenan so, na na wɔpɛ sɛ wonya nsɛm pii fi mehɔ. Na ɛyɛ abofono ne aniwu na mpo ɛyɛ ahometew. Na abeawa ahoɔfɛfo bi ka mmarima abiɛsa a woredi m’asɛm no ho, na mehyɛ atare nahanaha a ɛmaa me te nka sɛ meho gu hɔ nanso na menni obiara ka me ho, ɔboafo ne ɔwerɛkyekyefo bi.
Me gyinae wɔn nsɛmmisa ano kosii sɛnea mɛtumi na akyiri no misrɛɛ wɔn sɛ wotu me mfi asafo no mu na wɔmfa no sɛ ɛyɛ AGUAMMAMƆ na wotu me! efisɛ na mepɛ sɛ nsɛmmisa ne mpoatwa no to twa. Wobuae sɛ Oh dabi yɛmpɛ sɛ yebetu wo! Yɛpɛ sɛ Yehu na yɛte nea esii no ase. Nanso na ɛno yɛ den kyɛn mmɔnnaato no ne adwenemhaw a ɛsɛ sɛ me gyina ano no.
Wɔ saa nhyiam no mu no wɔsii nneɛma bi so dua kyerɛɛ me, sɛ Anuanom afa me ne me mma ayɛ wɔn adɔfo na “eyi ne aseda a mede maa wɔn “ sɛ “eyi ne nea wonyae wɔ ɔhaw no nyinaa wɔde brɛɛ me no”. Wɔsaa kae sɛ me yɛɛ mmea no animguasede na ɛno de aniwu ama asafo mmea din pa a wɔwɔ no” Mpanyimfo nhyiam no nyinaa dii bosome biako. Wɔ adapɛn abiɛsa a na meretwen sɛ Asafo Mpanyimfo besi meho gyinae no, mehwee ase na mefrɛɛ anuanom mu biako a ɔka boayikuw no ho ( esiane sɛ twɛn ho ɛyaw nti) ebisae no sɛ wɔasi gyinae awiei. Ɔkae sɛ “Dabi”. Na ɔde kaa ho sɛ “Wonim sɛ saa yɛte Yesraelfo no mmere so a aka wɔbɛfa wo akɔ kurow no abɔten asi wo abo akum wo” (Na metee nka sɛ mfaso nni meso ma nti me ne no yɛe adwene).
Ɛwom sɛ Anuanom no tuu me fii Asafo no mu. Nanso meyɛɛ m’afam de siesie me mma ne nnamfo a wɔwɔ Asafo no mu no ntam. Mpo me suasuaa sɛnea wotu obi fi Asafo no mu a ɛte ma enti ɛne meho gyee. Bɛboro adapɛn a wɔka kyerɛɛ me sɛ Anuanom asi saa gyinae no wɔmaa me kwan maa me yɛe sɛ Adanseni a “mewɔ abrabɔ pa gyinapɛn” mibisae Mpanyimfo no mu biako (a ɔka boayikuw no ho ) ɛfa eyi ho na ɔkae kyerɛɛ me sɛ eyi yɛ nea ɛfata efisɛ tu a woatu me no nyɛ nea edi mū kosi sɛ wɔbɛma ɛho nkaebɔ, Wɔkae kyerɛɛ me sɛ mɛtumi ama mmuae wɔ nhyiam ase! (Na meyɛɛ!)
Awiei koraa, bere a Anuanom maa nkaebɔ no, na mete anim wɔ Ahenni Asa ne me mma, na Anuanom reyɛ dedee wɔ ho sɛ …ooo! Aaa! wɔn a wɔrehwɛ me ne wɔn a woreyi afoforo asotiri…Meyɛɛ nea mɛtumi nyaa Yehowa asotwe ho “adwempa” na me gyee toom. Bere a me fii nhyiam ase saa anadwo no, na ɛsɛ sɛ menantew bɛyɛ akwansin kilomita biako ne fᾱ wɔ esum no mu kɔ afie efisɛ obiara amma manforo ne Kar no bi.
Nanso bere a menantewee no, minyae anigye ne AHOFADI a mintumi nkyerɛkyerɛ mu. Merekɔ afie no, anammɔn biara mitu no, metee nka PA nkɔ ara wɔ Yehowa anim…Mewɔ asodwoe ne ANIGYE ! Mɛtumi aka akyerɛ wo sɛ saa na metee nka. Seesei bere de, minni adwene biara sɛ mɛfi “Nokware no” mu (Ɔwɛn Aban Ahyehyɛde) ɛyɛ m’adwene paa sɛ mɛkɔso akɔ nhyiam…sɛnea mɛyɛ no daa no. (Satan renni nkonim! mene Yehowa wɔ abusuabɔ pa seesei! Na biribiara rensi me kwan da!) M’ASI ME BO sɛ mmɛyɛ nea Yehowa hwehwɛ afi mehɔ biara, na mɛpene asotwe biara ɔbɛfa de aka m’anim sɛnea mmɛfata N’anim dom… ɛmfaho sɛnea “onipa bɛdwen afa meho!!
Wiɛ, bere a nhyiam a edi hɔ no duu no, mesɔre fii me mpaso sɛ mereboaboaa meho, nanso na mintumi nsɔre, metee nka sɛ “Dabi! Metenaa ase simma biako, mayɛ basaa, na medwenee sɛ “Sɛn nkwaseasɛm nni! na mesɔre bio. Nanso saa bere no na mete nka sɛ DABI! a ano yɛ den. Enti me bɔe mpae maa Yehowa sɛ ɔmmoa me menko ntia Satan. (Efisɛ eyi yɛ ɔkwan biako a ɔpɛsɛ ɔde daadaa me kɔ wiase no mu!) Nanso bere a mefii ase bɔɔ mpae no, metee nka sɛ Yehowa mpɛ sɛ mekɔ nhyiam no ase. Nokwarem, metee nka sɛ me mpɛ sɛ mɛkɔ Ahenni Asa hɔ koraa. Mihuu wɔ me komam sɛ ‘metee” Yehowa nne ampa, nanso mante nea enti a ɛnsɛ sɛ mesan kɔ Ahenni Asa hɔ… na mayɛ “aniwude” sɛnea Ɔpanyin no kae ɛno nti mesii gyinae sɛ mewɔ “Ne nsam” na maka ntam sɛ mmɛdi N’akyi… mpo sɛ biribi foforo kasa kyerɛ me”.
Mereka eyinom nyinaa efisɛ misuae nea Adanseni biara ahu ansa ɔrefi Asafo no mu sɛ yɛn asetena GYINA Yehowa so sɛ Ne Ba Yesu wui maa yɛn sɛ Ntamgyinafo ne yɛn nkwagye kwan (Ɛnyɛ onipa anaa ahyehyɛde) nti ɛsɛ sɛ yegyae sɛ yɛbɛma “onipa ho suro” asi yɛn kwan na afei yɛde yɛn gyidi hyɛ Yehowa mu ampa (Efisɛ dɛn na onipa betumi ayɛ yɛn?) (Nnwom 146:3) yɛbɛhu nea na Yesu repɛ akyerɛ bere a ɔkae sɛ: Mommra me nkyɛn mo a nsukɔm de mo na mobenya ahomegye ama mo kra (Mateo 11:28-30)
W’ani bebua na wobehu nea ɛkyerɛ sɛ wode woho bɛto Yehowa so! Nsuro sɛ wobesuro! Mmoa wɔ hɔnom. Wobetumi ayɛ! Anaasɛ wobetumi apaw sɛnea nnipa bebree ayɛ no sɛ wobɛtra Ahyehyɛde a edi huammɔ mu…esiane sɛ wopɔ wɔmpɛ sɛ wogyaw wɔn nti Nanso yɛn mu biara benyi neho ano wɔ ne a ɔpaw ne nea ɔyɛ. “Efisɛ yɛmu biara bɛsoa n’ankasa adesoa yɛn mu biara bebu n’ankasa akontaa (Galatifo 6:5) yɛntumi nka (yɛn mu biara ) sɛ yɛyɛe eyi esiane sɛ obi naa ɛmaa“yɛ yɛɛ eyi” anaasɛ” yɛ yɛɛ saa” efisɛ “Anuanom kae sɛ menyɛ anaasɛ ɛma mennyɛ….”kae sɛ ankorankoro nsusuwii ne eyi bɔ abira (a Ɔwɛn Aban taa bɔ yɛn kɔkɔ wɔnho) yɛ ANKORANKORO NSUWUWII!
Susuwi eyi ho: Mfa wo koma nhyɛ abirɛmpɔn anaasɛ ɔdesani a nkwagye biara nni no mu. afei enni onipa nsam sɛ obetutu n’anammɔn, mpo sɛ ɔbɛkyerɛ n’anammɔn tutu kwan” (Yeremia 10:23) Kae sɛ sɛnea wosom bo ma Yehowa kɛse paa maa ɔde ne Ba ɔwoo no koro pɛn mae!” Me gyee dii sɛ wobɛkae sɛ wobɛ KASA akyerɛ Yehowa ankasa… wɔ biara mu! Kae sɛ ɛsɛ sɛ yenya “Neho “osuro pa” Nya gyidi” Wo sombo kyɛn nkasannomaa bebree!
Mmere bi wɔ ho a m’ani nnye sɛ mɛka ɔkwan ne nea nti a mefii Ɔwɛn Aban Ahyehyɛde no mu akyerɛ obiara. Nanso mika me suahu efisɛ minim sɛ nnipa bebree wɔ hɔnom a wɔn de nnyɛ koraa. Mepɛ sɛ wohu sɛ ɛnyɛ wɔn ko. Mɛbu m’ani agu “aniwu” so aka “nokware no” na mabɛn wɔn a wɔkɔso hu amane wɔ Ɔwɛn Aban Ahyehyɛde no mu na wɔdwen sɛ biribi atɔ “kyima” wɔ wɔn FAM.
Bio nso, na misusuw sɛ biribi atɔ kyima wɔ ME fam. Bɛboro mfe 13 akyi mefii Ɔwɛn Aban Ahyehyɛde no mu no metee nka sɛ “wɔwɔ (Ɔwɛn Aban Ahyehyɛde) “nokware no”. Edii mfe 13 ansa Onyankopɔn ahu sɛ mayɛ krado sɛ “m’ani so bɛte me na m’akenkan “Nokwae No. Nhoma: “Ahonim ntawntawdi (Crisis of Conscience) a Ɔwɛn Aban kan Sodikuw muni, Raymond Franz tintimii (Nhoma obuee m’ani wɔ nokwaredi ankasa a ɛnkɔso wɔ Ɔwɛn Aban Ahyehyɛde no Dwumadibea Ti hɔ no a yennim)
Bere a mikenkaan saa nhoma no wiee na mesan yɛe nhwehwɛmu huu adanse a ɛyɛ aniwu a ɛfa Ɔwɛn Aban Ahyehyɛde no ho nokwasɛm no, meyɛɛ krado sɛ mɛhwehwɛ nokware no ANKASA…efisɛ na minnim sɛnea ɛte anaasɛ beae a mɛhu no.
Awiei koraa mihui Kristo (nokware no ANKASA) (Yohane 14:6) denam mmoa ɔdomfo Yehowa Danseni Opanyin a wɔfrɛ no Dan Hall a woafi Ahyehyɛde no mu. Na ɔbɛn me bere biara a mɛyɛ ankonam no, mefrɛɛ no bisae no nsɛmmisa pii na me gyee akyinnye nanso onyae meho abotare. Awiei, na mayɛ krado sɛ mɛbrɛ meho ase asrɛ Yehowa sɛ ɔnkyerɛ me nokware no…. saa mpo etia nea magye adi sɛ ɛne nokware no wɔ Yesu din mu”.
Seesei, mahwɛ Kristofo dwumadi ahorow na m’atie ɔkwan a wɔakasa afa sɛnea “mɛbisa Yesu” ama wɔabɛtra me komam, nanso mannye wɔn anni efisɛ m’abɔ saa mpae no mpɛn pii, a mehwɛ kwan sɛ saa “ade soronko” a mahu sɛ Kristofo no bi wɔ no… nanso me nkutoo de me nsa nnka. Ne saa nti, bere kɔ bere no Ɔwɛn Aban nkyerɛkyerɛ no san gyee m’adwene sɛ saa Kristofo no yɛ atoro Kristofo, wɔn nyinaa yɛ atorofo ne nnaadaafo. Nanso, na metumi hu asomdwoe ne abotɔyam a ɛwɔ saa Kristofo no anim a me nso mepɛ ankasa sɛ mɛnya saa atenka a ɛbɛma mayɛ sɛ wɔn.
Wiɛ, bere a Dan ne me kasae wiee, na m’abɔ mpae asrɛ Yehowa wɔ ahobrɛase mu sɛ ɔnkyerɛ me nokware no “ɛbaa mu”. Ɛnyɛ MPOFIRIM atenka kɛse ne Abɔfo torobɛnto nne, na mmom, me koma mu nsakrae. Minim! Mahu saa Yesu no ne nea saa Kristofo aka nyinaa sɛ ɛyɛ nokware ANKASA.
Adapɛn abien akyi, mihyiae Christy (nea offii Dwumadibea yi ase no) wɔ wɔn a woafi Yehowa Adansefo Aseda Nhyiam… na sɛnea ɔsombo maa me!Yedii nnɔnhwerew kosii anadwo bere de kasae faa nea ɛkyerɛ sɛ wobehu Kristo na mahu sɛ ne mogya no ɛboro m’ankasa bɔne a m’ayɛ ho ka na afei m’atraa Ne dom mu da biara da. Mehyiae Kristo wɔ nhyiam no ase wɔ August 2003, na wɔ saa nnaanu nhyiam no, mihuu sɛ me koma ahyɛ mᾱ wɔ anigye ne ahosɛpɛw mu. Na mpo mihui sɛ m’anim hwɛbea asesa. Yiw! Saa asomdwoe ne abotɔyam a m’ahwehwɛ no seesei mahu sɛ me nsa aka.
Nnansa yi me bɔe mmɔden sɛ mɛka anigye a manya yi ho asɛm akyerɛ Yehowa Danseni bi a wonnim Yehowa nkwagye nsiesie no. Mikae kyerɛɛ no sɛnea m’ani agye ne asomdwoe a mewɔ wɔ saa bere a mihuu Yesu Kristo (ne nea N’afɔrebɔ nyinaa kyerɛ ne anigye ɛyɛ sɛ wɔbɛto ayeyi nnwom sɛ Awurade, na obisae me sɛ: “Nanso wobɛyɛ dɛn akamfo Yehowa saa wonkɔ Ahenni Asa nhyiam a” Na Mibuae no sɛ “Wɔ ahome biara a me gu ne me koma anisɔ biara no”.
Me gye di sɛ da koro bi wo nso wobɛba abehu Yehowa Nyankopɔn Nkwagye nsiesie, nso!!
This post is also available in: Spanish Portuguese Italian Russian Borɔfo


text:
Ahobrɛase mu ahotoso mpaebɔ
1Awurade, mma wo werɛ mfi Dawid ne ɔhaw ahorow a otumi gyinaa ano no. 2 Awurade, kae bɔ a ɔhyɛɛ wo no; ɛbɔ a ɔhyɛɛ wo, Yakob Nyankopɔn Tumfoɔ no. 3 Merenkɔ fie, na merenkɔda; 4 merenhome, na merenna 5 gye sɛ, mapɛ baabi ama Awurade, Yakob Nyankopɔn Tumfoɔ no.
6 Yɛtee Apam Adaka no ho asɛm wɔ Betlehem, na yehui wɔ Efrata kwaem. 7 Yɛkae se, “Momma yɛnkɔ Awurade fi; momma yɛnsom wɔ n’ahengua no anim.” 8 Awurade, fa Apam Adaka a ɛyɛ wo tumi ho nsɛnkyerɛnne no bra wo fi ha, na tena ha daa nyinaa.
9 W’asefo nyinaa nyɛ nea ɛho tew; ma wo nkurɔfo nyinaa nteɛm anigye so.
10 Wohyɛɛ wo somfo Dawid bɔ. Mpa wo hene a woayi no no, Awurade. 11 Wohyɛɛ wo somfo Dawid bɔ; ɛbɔ a worennan ani se, “Mɛyɛ wo mma no mu baako ɔhene, na w’akyi no, ɔno na obedi ade. 12 Sɛ wo mma di m’apam no nokware na wodi ahyɛde a mede ma wɔn no so a, wɔn mma nso bedi w’ade sɛ ahene daa nyinaa.”
13 Awurade ayi Sion sɛ ɔpɛ sɛ ɔde hɔ yɛ ne fi. 14 “Ɛha na mɛtena daa nyinaa; ɛha na mepɛ sɛ midi hene. 15 Biribiara a ɛho hia Sion no, mede bɛma no. Mɛma n’ahiafo aduan. 16 Mehyira n’asɔfo nea wɔyɛ biara mu, na nkurɔfo bɛto ahosan dwom. 17 Ɛha na mɛyɛ Dawid aseni baako Ɔhene kɛse; ɛha na m’ani beku me hene a meyi no no ahenni ho. 18 Mede aniwu bɛkata n’atamfo ho nanso n’ahemman de, ɛbɛkɔ so frɔmfrɔm.”